Hu Wo Tamfo | Adesua\nƆwɛn-Aban—Nea Adesua Nsɛm Wom | May 2018\nKENKAN WƆ Afrikaans Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivian Sign Language Boulou Brazilian Sign Language British Sign Language Bulgarian Cakchiquel (Western) Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombian Sign Language Costa Rican Sign Language Croatian Cuban Sign Language Czech Czech Sign Language Damara Dangme Danish Digor Douala Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Sign Language Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Sign Language Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaraguan Sign Language Nigerian Pidgin Norwegian Nzema Okpe Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Bolivia) Romanian Romanian Sign Language Russian Russian Sign Language Salvadoran Sign Language Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Tswana Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuelan Sign Language Vietnamese Waray-Waray Wolaita Xhosa Yoruba Zambian Sign Language Zande Zapotec (Isthmus) Zimbabwe Sign Language Zulu\nHu Wo Tamfo\n‘Yenim Satan akwan.’—2 KOR. 2:11.\nNNWOM: 150, 32\nTumi bɛn na Satan wɔ?\nƆkwan bɛn na Satan fa so daadaa nkurɔfo?\nDɛn na woahu afa yɛn tamfo no ho?\n1. Dɛn na Yehowa ma yehu faa yɛn tamfo no ho wɔ Eden?\nNÁ Adam nim pa ara sɛ ɔwɔ ntumi nkasa. Enti ɛbɛyɛ sɛ ohui sɛ honhom abɔde bi na ɔnam ɔwɔ no so kasa kyerɛɛ Hawa. (Gen. 3:1-6) Ɛkame ayɛ sɛ na Adam ne Hawa nnim saa honhom abɔde no ho hwee. Ɛwom saa de, nanso Adam sii gyinae danee n’akyi kyerɛɛ ne soro Agya a ɔwɔ ɔdɔ no, na ɔde ne ho kɔbɔɔ obi a onnim no ma wɔsɔre tiaa Onyankopɔn. (1 Tim. 2:14) Amonom hɔ ara na Yehowa fii ase ma yehuu ɔtamfo a na wama Adam ne Hawa ayɛ bɔne no ho nsɛm, na ɔhyɛɛ bɔ sɛ awiei koraa no, wɔbɛsɛe ɔbɔnefo no. Yehowa bɔɔ kɔkɔ nso sɛ, enkosi sɛ wɔbɛsɛe ɔbɔfo a ɔnam ɔwɔ so kasae no, na saa ɔbɔfo no de ne tumi bɛsɔre atia wɔn a wɔdɔ Onyankopɔn.—Gen. 3:15.\n2, 3. Ɛbɛyɛ sɛ adɛn nti na Yehowa anka Satan ho nsɛm pii ansa na Mesia no reba?\n2 Yehowa nyansa nti, ɔmmɔɔ ɔbɔfo a ɔtew ne so atua no din ankasa nkyerɛɛ yɛn da. * Bere a Satan tew atua no, bɛyɛ mfe 2,500 akyi ansa na Onyankopɔn rema yɛahu edin a saa ɔtamfo no suban nti wɔde too no no. (Hiob 1:6) Nokwasɛm ne sɛ, nhoma mmiɛnsa pɛ na ɛwɔ Hebri Kyerɛwnsɛm no mu a ɛbɔ edin Satan a ɛkyerɛ “Ɔsɔretiafo” no. Ɛno ne 1 Beresosɛm, Hiob, ne Sakaria. Adɛn nti na wɔanka yɛn tamfo no ho nsɛm pii ansa na Mesia no reba?\n3 Ɛbɛyɛ sɛ, nea enti a Yehowa anka Satan ne ne nnwuma ho nsɛm pii wɔ Hebri Kyerɛwnsɛm no mu ne sɛ, na ɔmpɛ sɛ Satan gye din a ɛnsɛ no. Nea enti pa ara a Yehowa ma wɔkyerɛw Hebri Kyerɛwnsɛm no ne sɛ ɛbɛboa Onyankopɔn nkurɔfo ama wɔahu Mesia no na wɔadi n’akyi. (Luka 24:44; Gal. 3:24) Bere a Mesia no bae maa nkurɔfo huu no na wodii n’akyi no, Yehowa nam Mesia no ne n’asuafo so ma yehuu Satan ne abɔfo a wɔde wɔn ho kɔbɔɔ no no ho nsɛm pii. * Wɔn ho nsɛm a yenim nnɛ no, emu fã kɛse no ara Mesia no ne n’asuafo na wɔma yehui. Wei fata, efisɛ Yesu ne Kristofo a wɔasra wɔn a wɔne no bedi ade no na Yehowa bɛma wɔapɛtɛw Satan ne n’akyidifo no.—Rom. 16:20; Adi. 17:14; 20:10.\n4. Adɛn nti na ɛnsɛ sɛ yesuro Ɔbonsam?\n4 Ɔsomafo Petro ka Satan Ɔbonsam ho asɛm sɛ “gyata a ɔbobom,” na Yohane nso frɛ no “ɔwɔ” ne “ɔtweaseɛ.” (1 Pet. 5:8; Adi. 12:9) Nanso, ɛho nhia sɛ yesuro Ɔbonsam, efisɛ ne tumi wɔ baabi a ekodu. (Kenkan Yakobo 4:7.) Yehowa, Yesu, ne abɔfo anokwafo no taa yɛn akyi. Wɔbɛboa yɛn ama yɛatumi ako atia yɛn tamfo no. Nanso, ehia sɛ yenya nsɛmmisa titiriw mmiɛnsa yi ho mmuae: Tumi bɛn na Satan wɔ? Ɔkwan bɛn na ɔfa so daadaa nkurɔfo? Dɛn na ɔrentumi mfa ne tumi nyɛ? Bere a yɛresusuw nsɛmmisa yi ho no, yɛbɛhwɛ nea yebetumi asua afi mu nso.\n5, 6. Nsakrae a nnipa hia pa ara no, adɛn nti na nnipa aban ahorow ntumi mfa mma?\n5 Abɔfo a wɔkɔkaa Satan ho ma wɔtew atua no dɔɔso ara yiye. Ansa na Nsuyiri no reba no, anyɛ yiye koraa no, Satan daadaa abɔfo no bi ma wɔne nnipa mmabea bɛbɔɔ aguaman. Bible ma yehu saa nokwasɛm yi. Ɛka sɛ ɔtweaseɛ no twee ɔsoro nsoromma nkyekyɛm mmiɛnsa mu baako bɛkaa ne ho. (Gen. 6:1-4; Yuda 6; Adi. 12:3, 4) Bere a saa abɔfo no twee wɔn ho fii Onyankopɔn abusua ho no, wɔde wɔn ho kɔhyɛɛ Satan tumi ase. Saa atuatewfo yi nyɛ nkurɔfo a wɔyɛ basabasa kɛkɛ. Satan ahyehyɛ ahenni bi a ɛte sɛ Onyankopɔn Ahenni, nanso ɛyɛ daadaakra; Satan na ɔyɛ so hene. Satan ahyehyɛ adaemone no sɛ aban ahorow wɔ ahonhom atenae, wama wɔn tumi, na wayɛ wɔn wiase atumfoɔ.—Efe. 6:12.\n6 Satan nam n’ahyehyɛde a ɛwɔ ahonhom atenae no so redi wiase aban nyinaa so tumi. Yebetumi agye saa asɛm yi adi efisɛ bere a Satan de “asase so ahenni nyinaa” kyerɛɛ Yesu no, Satan kaa sɛ: “Mede tumi yi nyinaa ne ɛho anuonyam bɛma wo, efisɛ wɔde ama me, na obiara a mepɛ no mede ma no.” (Luka 4:5, 6) Satan nkɛntɛnso bɔne yi nyinaa akyi no, nnipa aban ahorow pii yɛ nneɛma pa kakra ma wɔn manfo. Wiase atumfoɔ bi wɔ adwempa. Nanso, nnipa aban anaa otumfoɔ biara a ɔyɛ onipa nni hɔ a obetumi de nsakrae a yehia pa ara no aba.—Dw. 146:3, 4; Adi. 12:12.\n7. Sɛn na Satan de aban ahorow, atoro som, ne aguadi di dwuma? (Hwɛ mfoni a ɛwɔ adesua yi mfiase no.)\n7 Satan ne adaemone no nam aban ahorow, atoro som, ne aguadi so redaadaa “asase sofo nyinaa.” (Adi. 12:9) Satan nam atoro som so keka atosɛm fa Yehowa ho. Afei nso, ɛte sɛ nea Ɔbonsam ayere ne ho sɛ ɔbɛyɛ nea obetumi biara sɛ ɔbɛma nnipa pii werɛ afi Onyankopɔn din. (Yer. 23:26, 27) Ɛno nti, nnipa bi a wɔwɔ koma pa adwene ne sɛ wɔresom Onyankopɔn, nanso Satan adaadaa wɔn ama wɔresom adaemone. (1 Kor. 10:20; 2 Kor. 11:13-15) Satan nam aguadi so nso bɔ atosɛm ho dawuru. Sɛ nhwɛso no, aguadifo taa bɔ dawuru sɛ, sɛ obi ani begye pa ara wɔ n’asetenam a, gye sɛ ɔpɛ sika ne ahonyade pii. (Mmeb. 18:11) Nkurɔfo a wogye saa atosɛm no di no de wɔn bere nyinaa som “Ahonyade,” na ɛnyɛ Onyankopɔn. (Mat. 6:24) Ebewie ase no, ahonyade ho anigye a wɔanya no betumi amia Onyankopɔn ho dɔ biara a na wɔwɔ no.—Mat. 13:22; 1 Yoh. 2:15, 16.\n8, 9. (a) Nneɛma mmienu bɛn na yebetumi asua afi Adam, Hawa, ne abɔfo a wɔtew atua no asɛm no mu? (b) Sɛ yehu tumi a Satan wɔ a, ɛboa yɛn sɛn?\n8 Anyɛ yiye koraa no, Adam, Hawa, ne abɔfo a wɔtew atua asɛm no ma yenya asuade mmienu a ɛho hia. Nea edi kan, afã mmienu pɛ na ɛwɔ hɔ, na ɛsɛ sɛ yeyi mu baako. Ɛne sɛ yebedi Yehowa nokware anaa yɛbɛkɔ Satan afã. (Mat. 7:13) Nea ɛto so mmienu, wɔn a wɔkɔ Satan afã no nnya biribi titiriw biara. Adam ne Hawa nyaa hokwan kyerɛɛ nea wosusuw sɛ ɛyɛ papa ne bɔne. Adaemone no nso nyaa tumi kakra wɔ nnipa aban ahorow so. (Gen. 3:22) Nanso, wɔn a wɔkɔ Satan afã no twa aba bɔne bere nyinaa, na wonnya biribi papa biara.—Hiob 21:7-17; Gal. 6:7, 8.\n9 Sɛ yehu tumi a Satan wɔ a, ɛboa yɛn sɛn? Ɛma yenya wiase atumfoɔ ho adwene a ɛfata, na ɛhyɛ yɛn nkuran ma yɛka asɛmpa no. Yenim sɛ Yehowa pɛ sɛ yebu wiase atumfoɔ no. (1 Pet. 2:17) Yehowa hwɛ kwan sɛ yebedi wiase atumfoɔ no mmara so bere tenten a entia Yehowa gyinapɛn no. (Rom. 13:1-4) Na yenim nso sɛ, ɛnsɛ sɛ yegyina ɔfã biara wɔ wiase no nsɛm mu; ɛnsɛ sɛ yegyina amanyɔkuw anaa onipa a ɔyɛ ɔkannifo bi akyi na yɛsɔre tia ɔfoforo. (Yoh. 17:15, 16; 18:36) Esiane sɛ yenim sɛ Satan pɛ sɛ ɔkata edin Yehowa so, na afei ɔsɛe Yehowa din nti, yɛyɛ nea yebetumi biara sɛ yɛbɛma nkurɔfo ahu yɛn Nyankopɔn no ho nokwasɛm. Ɛyɛ yɛn anigye sɛ Yehowa din da yɛn so na yɛbɔ ne din no. Yenim sɛ Onyankopɔn a yɛbɛdɔ no so wɔ mfaso koraa sen sɛ yɛbɛma yɛn ani abere sika anaa ahonyade.—Yes. 43:10; 1 Tim. 6:6-10.\n10-12. (a) Dɛn na ɛbɛyɛ sɛ Satan de sum abɔfo bi afiri? (b) Dɛn na yebetumi asua afi nea ɛmaa abɔfo pii hwee ase no mu?\n10 Ɔkwan a Satan fa so daadaa nkurɔfo no yɛ adwuma pa ara. Ebi ne sɛ, osum wɔn afiri de daadaa wɔn ma wɔyɛ nea ɔpɛ. Afei nso, ɛtɔ da a ohunahuna nkurɔfo sɛnea ɛbɛyɛ a wɔbɛyɛ nea ɔpɛ.\n11 Yɛnhwɛ sɛnea Satan tumi sum afiri yii abɔfo pii. Ɛbɛyɛ sɛ ɔhwɛɛ wɔn bere tenten ansa na ɔredaadaa wɔn ama wɔaba n’afã. Anyɛ yiye koraa no, afiri no yii abɔfo no bi ma wɔne mmea bobɔɔ aguaman, na wɔwoo mma a wɔsõsõ woware; wɔn mma no hyɛɛ adesamma so. (Gen. 6:1-4) Ebia ɛnyɛ aguaman nko ara na Satan de sɔɔ abɔfo a wɔanni nokware no hwɛe, na mmom ebia ɔhyɛɛ wɔn bɔ nso sɛ ɔbɛma wɔadi adesamma so tumi. Ebia na Satan adwene ne sɛ ɔremma ‘ɔbea no aseni’ a wɔahyɛ ne ho bɔ no mma. (Gen. 3:15) Sɛnea ɛte biara no, Yehowa bɔɔ pɔw bɔne a ɛte saa no nyinaa gui. Ɔde Nsuyiri no bae saa bere no bɛsɛee Satan ne abɔfo atuatewfo no nnwuma.\nSatan ayɛ n’adwene sɛ ɔde aguamammɔ, ahantan, ne ahonhonsɛmdi besum yɛn afiri (Hwɛ nkyekyɛm 12, 13)\n12 Dɛn na yebetumi asua afi saa asɛm yi mu? Ɛne sɛ, ɛnsɛ sɛ yebu ɔbrasɛe anaa ahantan mfiri adewa, efisɛ etumi yɛ adwuma pa ara. Abɔfo a wɔde wɔn ho kɔbɔɔ Satan no, na wɔasom wɔ Onyankopɔn anim mfe pii a yennim ano. Nanso, ɛmfa ho sɛ na abɔfo no te baabi pa no, bebree maa akɔnnɔ bɔne gyee ntini wɔ wɔn mu. Saa ara na ebia yɛasom mfe pii wɔ Onyankopɔn ahyehyɛde no fã a ɛwɔ asase so no mu. Nanso, bere a yɛwɔ ahyehyɛde a emu tew yi mu mpo no, akɔnnɔ bɔne betumi agye ntini wɔ yɛn mu. (1 Kor. 10:12) Enti, ɛho hia pa ara sɛ yɛhwehwɛ yɛn komam bere nyinaa, na yeyi ɔbrasɛe ho adwene ne ahantan biara fi yɛn mu!—Gal. 5:26; kenkan Kolosefo 3:5.\n13. Afiri foforo bɛn na Satan de yi nkurɔfo, na dɛn na yɛbɛyɛ na anyi yɛn?\n13 Afiri foforo a Satan de yi nkurɔfo ne sɛ, ɔma wɔn ani gye ahonhonsɛmdi ho. Ɛnnɛ, Satan nam atoro som ne nnwumakuw a wɔyɛ nneɛma de gyigye nkurɔfo ani so ma nkurɔfo ani gye adaemonesɛm ho. Sini ahorow, kɔmputa so agodie, ne anigyede ahorow ma ahonhonsɛm yɛ sɛ biribi a ɛyɛ anigye ara kɛkɛ. Dɛn na yɛbɛyɛ na saa afiri yi anyi yɛn? Ɛnsɛ sɛ yɛhwɛ kwan sɛ Onyankopɔn ahyehyɛde no bɛkyerɛ yɛn anigyede a ɛfata ne nea ɛmfata nyinaa. Ɛsɛ sɛ yɛn mu biara tete n’ahonim na ama wasisi gyinae a ɛne Onyankopɔn apɛde hyia. (Heb. 5:14) Nanso, sɛ yetie ɔsomafo Paulo afotu a Yehowa honhom ma ɔkyerɛwee sɛ ɛnsɛ sɛ ‘yɛma nyaatwom ba’ ɔdɔ a yɛwɔ ma Onyankopɔn no mu a, yebesisi gyinae pa. (Rom. 12:9) Yebetumi abisa yɛn ho sɛ: ‘Nneɛma a mede gyigye m’ani ma meyɛ sɛ obi a ɔyɛ nyaatwom anaa? Sɛ me Bible asuafo anaa wɔn a mekɔ wɔn nkyɛn sankɔhwɛ hu nneɛma a mede gyigye m’ani a, wobenya adwene sɛ mede asɛm a meka no bɔ me bra anaa?’ Sɛ yɛyɛ nea yɛka a, ɛbɛyɛ den sɛ Satan mfiri no beyi yɛn.—1 Yoh. 3:18.\nSatan ayɛ n’adwene sɛ ɔbɛma aban ahorow abara yɛn, ɔbɛma yɛn sukuufo ahyɛ yɛn so, na wama abusuafo asɔre atia yɛn de ahunahuna yɛn (Hwɛ nkyekyɛm 14)\n14. Dɛn na Satan betumi ayɛ de ahunahuna yɛn, na yɛbɛyɛ dɛn agyina ano?\n14 Nneɛma a Satan de sum yɛn afiri akyi no, ɔyɛ n’adwene nso sɛ obehunahuna yɛn ama yɛabu Yehowa ahyɛde so. Sɛ nhwɛso no, obetumi apiapia aban ahorow ama wɔabara asɛnka adwuma a yɛyɛ no. Anaa Bible mu nsɛm a yɛde bɔ yɛn bra nti, obetumi ama yɛn mfɛfo adwumayɛfo anaa sukuufo adi yɛn ho fɛw. (1 Pet. 4:4) Obetumi nso ama yɛn abusuafo bi a wɔwɔ adwempa asiw yɛn kwan sɛ wɔremma yɛnkɔ asafo nhyiam. (Mat. 10:36) Ɛba saa a, dɛn na yɛbɛyɛ? Nea edi kan, ɛsɛ sɛ yɛhwɛ kwan sɛ asɛm a ɛte saa betumi asi, efisɛ Satan ne yɛn reko. (Adi. 2:10; 12:17) Afei nso, ɛsɛ sɛ yehu nea enti pa ara a nsɛm a ɛte saa sisi. Satan kyerɛ sɛ, sɛ yɛn ho nkyere yɛn a ɛnna yɛsom Yehowa. Ɔka sɛ, sɛ yɛkɔ ahokyere mu a yɛbɛdan yɛn akyi akyerɛ Onyankopɔn. (Hiob 1:9-11; 2:4, 5) Nea etwa to, ɛsɛ sɛ yɛde yɛn ho to Yehowa so ma ɔhyɛ yɛn den na ama yɛatumi agyina ɔhaw no ano. Momma yɛnkae sɛ, Yehowa rempa yɛn da.—Heb. 13:5.\nDƐN NA SATAN RENTUMI MFA NE TUMI NYƐ?\n15. Satan betumi ahyɛ yɛn ama yɛayɛ biribi a yɛmpɛ sɛ yɛyɛ anaa? Kyerɛkyerɛ mu.\n15 Satan rentumi nhyɛ nnipa mma wɔnyɛ biribi a wɔmpɛ sɛ wɔyɛ. (Yak. 1:14) Nnipa pii yɛ nneɛma bi a wonnim mpo sɛ wɔreyɛ nea Satan pɛ. Nanso sɛ wohu nokware no a, wɔn mu biara si gyinae sɛ ɔbɛsom Yehowa anaasɛ ɔbɛsom Satan. (Aso. 3:17; 17:30) Sɛ yɛasi yɛn bo sɛ yɛbɛyɛ nea Onyankopɔn pɛ a, biribiara nni hɔ a Satan betumi ayɛ ama yɛagyae yɛn mũdi mu.—Hiob 2:3; 27:5.\n16, 17. (a) Nneɛma foforo bɛn na Satan ne adaemone no ntumi nyɛ? (b) Adɛn nti na ɛnsɛ sɛ yesuro sɛ yɛbɛbɔ Yehowa mpae ama apue yɛn ano?\n16 Nneɛma foforo bi wɔ hɔ a Satan ne adaemone no ntumi nyɛ. Biribiara nni Kyerɛwnsɛm no mu a ɛkyerɛ sɛ wobetumi ahu nea ɛwɔ obi adwene anaa ne koma mu. Yehowa ne Yesu nko ara na wobetumi ahu. (1 Sam. 16:7; Mar. 2:8) Na sɛ yɛkasa anaa yɛbɔ mpae ma epue yɛn ano nso ɛ? Ɛsɛ sɛ yesuro sɛ Ɔbonsam anaa adaemone no bɛte yɛn mpaebɔ na wɔagyina nea wɔbɛte no so ayɛ biribi atia yɛn anaa? Dabi. Adɛn ntia? Sɛ yɛreyɛ nnwuma pa wɔ Yehowa som mu a, Ɔbonsam betumi ahu, nanso yensuro sɛ yɛbɛyɛ saa. Saa ara na ɛnsɛ sɛ yesuro sɛ yɛbɛbɔ mpae ama apue yɛn ano esiane sɛ Ɔbonsam betumi ate nti. Nokwasɛm ne sɛ, Onyankopɔn asomfo pii a wɔbɔɔ mpae ma epuee wɔn ano bebree ho nsɛm wɔ Bible mu, na asɛm biara nni Bible mu a ɛkyerɛ sɛ na wosuro sɛ Ɔbonsam bɛte asɛm a na wɔreka no. (1 Ahe. 8:22, 23; Yoh. 11:41, 42; Aso. 4:23, 24) Sɛ yɛyɛ nea yebetumi biara sɛ yɛbɛma yɛn kasa ne yɛn nneyɛe ne Onyankopɔn apɛde ahyia a, yebetumi anya ahotoso sɛ Yehowa remma Ɔbonsam kwan mma ɔnyɛ yɛn biribi a ɛbɛhaw yɛn afebɔɔ.—Kenkan Dwom 34:7.\n17 Ehia sɛ yehu yɛn tamfo no, nanso ɛnsɛ sɛ yesuro no. Ɛwom sɛ yɛtɔ sin de, nanso Yehowa betumi aboa yɛn ama yɛadi Satan so nkonim. (1 Yoh. 2:14) Sɛ yesiw Ɔbonsam kwan a, obeguan afi yɛn ho. (Yak. 4:7; 1 Pet. 5:9) Ɛte sɛ nea mmabun pa ara na Satan de n’ani asi wɔn so. Dɛn pa ara na mmabun betumi ayɛ na ama wɔagyina pintinn ne Ɔbonsam adi asi? Yebenya asɛmmisa yi ho mmuae wɔ adesua a edi hɔ no mu.\n^ nky. 2 Anyɛ yiye koraa no, Bible ma yehu sɛ abɔfo bi wɔ din ankasa. (Atem. 13:18; Dan. 8:16; Luka 1:19; Adi. 12:7) Yehowa ato nsoromma biara din. (Dw. 147:4) Enti ntease wom sɛ yebenya adwene sɛ n’abɔfo no nyinaa nso wɔ wɔn ankasa din; nea ɔbɛyɛɛ Satan no nso ka ho.\n^ nky. 3 Edin Satan pue mpɛn 18 pɛ wɔ Hebri Kyerɛwnsɛm no mu, nanso Kristofo Hela Kyerɛwnsɛm no mu de, epue bɛboro mpɛn 30.\nASETENAM NSƐM Ahyɛase No, Na Ɛyɛ Den, Nanso Awie Me Yiye\nYehowa Dɔ Wɔn a “Wɔde Boasetɔ Sow Aba”\nNea Enti a ‘Yɛkɔ So Sow Aba Pii’\nMmabun—Munnyina Pintinn Nko Ntia Ɔbonsam\nWɔatwa Nnɔbae Pii!\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM May 2018\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM May 2018\nƆWƐN-ABAN—NEA ADESUA NSƐM WOM May 2018


Nea Edi Kan a Ɔde Kɔmaa Korintofo 6:1-20\nKristofo a na wɔde wɔn nuanom Kristofo kɔ asɛnnibea (1-8)\nWɔn a wɔrennya Ahenni no (9-11)\nMomfa mo nipadua nhyɛ Onyankopɔn anuonyam (12-20)\n“Munguan mfi aguamammɔ ho!” (18)\n6 Sɛ mo mu bi ne ne yɔnko nya asɛm+ a, enti otumi si ne bo de no kɔ asɛnnibea wɔ nnipa a wɔnteɛ anim, a ɔmfa no nkɔ akronkronfo no mmom anim? 2 Anaa munnim sɛ akronkronfo no na wobebu wiase atɛn?+ Na sɛ mo na mubebu wiase atɛn a, nsɛm nketenkete na morentumi mmu ho atɛn anaa? 3 Munnim sɛ yebebu abɔfo atɛn?+ Sɛ yebebu abɔfo atɛn a, ɛnde asetena yi mu nsɛm* na yɛrentumi mmu ho atɛn? 4 Na sɛ mowɔ asetena yi mu nsɛm a ɛsɛ sɛ mudi+ a, wɔn a asafo no mmu wɔn no na mode wɔn yɛ atemmufo? 5 Mereka eyi de ahyɛ mo aniwu. Enti onyansafo baako koraa nni mo mu a obetumi abu ne nuanom ntam atɛn? 6 Ɛnna onua paa tumi de onua kɔ asɛnnibea, wɔn a wonnye nni anim! 7 Nokwasɛm ne sɛ, sɛ obiara de ne yɔnko kɔ asɛnnibea a, ɛnde na moadi nkogu dedaw. Adɛn na momma wɔnyɛ mo bɔne mmom?+ Adɛn na momma wonsisi mo mmom? 8 Mmom, mo na moyɛ nkurɔfo bɔne na musisi wɔn; moamfa anyɛ obiara nso sɛ mo nuanom! 9 Anaa munnim sɛ wɔn a wɔnteɛ no rennya Onyankopɔn Ahenni?+ Mommma wɔnnnaadaa mo. Aguamammɔfo,*+ abosonsomfo,+ awaresɛefo,+ mmarima a wɔma mmarima ne wɔn da,+ mmarima a wɔne mmarima da,+ 10 akorɔmfo, adifudepɛfo,+ akɔwensafo,+ wɔn a wotwa nkurɔfo adapaa,* ne apoobɔfo rennya Onyankopɔn Ahenni no.+ 11 Saa na na mo mu binom te. Nanso wɔaguare mo kama;+ wɔatew mo ho;+ wɔabu mo atreneefo+ yɛn Awurade Yesu Kristo din mu, ne yɛn Nyankopɔn honhom mu. 12 Mewɔ hokwan sɛ meyɛ nneɛma nyinaa, nanso ɛnyɛ nneɛma nyinaa na mfaso wɔ so.+ Mewɔ hokwan sɛ meyɛ nneɛma nyinaa, nanso meremma biribiara mfa me nyɛ akoa.* 13 Aduan wɔ hɔ ma yafunu, ɛnna yafunu nso wɔ hɔ ma aduan, nanso Onyankopɔn bɛsɛe abien no nyinaa.+ Nipadua nni hɔ mma aguamammɔ;* ɛwɔ hɔ ma Awurade,+ na Awurade nso wɔ hɔ ma nipadua no. 14 Na Onyankopɔn nyan Awurade,+ na yɛn nso, ɔnam ne tumi so+ benyan yɛn afi awufo mu.+ 15 Munnim sɛ mo nipadua yɛ Kristo akwaa anaa?+ Memfa Kristo akwaa nkɔ nkɔfam tuutuuni ho anaa? Merenyɛ saa da! 16 Munnim sɛ obiara a ɔde ne ho akɔfam tuutuuni ho no, ɔne no ayɛ nipadua koro anaa? Efisɛ Onyankopɔn aka sɛ: “Wɔn baanu no bɛyɛ ɔhonam koro.”+ 17 Na obiara a ɔde ne ho afam Awurade ho no, ɔne no ayɛ baako wɔ honhom mu.+ 18 Munguan mfi aguamammɔ* ho!+ Bɔne biara a onipa yɛ no nni ne nipadua mu, na nea ɔbɔ aguaman* de, ɔyɛ ɔno ara ne nipadua bɔne.+ 19 Munnim sɛ mo nipadua yɛ honhom kronkron a ɛwɔ mo mu a munya fii Onyankopɔn hɔ+ no asɔrefi?+ Bio nso, monyɛ mo ara mo dea, na mmom moyɛ Onyankopɔn dea,+ 20 efisɛ wɔtɔɔ mo aboɔden.+ Sɛnea ɛte biara, momfa mo nipadua+ nhyɛ Onyankopɔn anuonyam.+\n^ Anaa “nneɛma.”\n^ Anaa “wɔsopa afoforo.”\n^ Anaa “nni me so tumi.”\n^ Anaa “nea ɔte aguamammɔ mu.”


AHOFADI PAA – So wowᴐ Ahofadi ankasa sԑ wotwe woho fi Ͻwԑn Aban… – 4Jehovah (Yehowa)\nPosted in Ɔsԑmpaka, Yehowa Adansefo Ho Nsεmma Nhoma\nWᴐte hᴐ twԑn bᴐs a ᴐde wᴐn bԑkᴐ nkwagye mu, na wokura “ticket” a wᴐabrԑ na wᴐhome. Ԑkame ayԑ sԑ woagye ᴐhyԑnkafo no nkaebᴐ adi sԑ “ԑnkyԑ biara yebetu” na sԑ wofi bᴐs no mu si fam a ԑyԑ aniwu, efisԑ aniwa biara hwԑ wo te sԑ nea wonni adwen. Bere a woasi fam awiei no, obiara hu sԑ nsakrae a wobԑyԑ ama woanantew ᴐkwan nsԑwee (pavement) no so nnyԑ mmerԑw, na ԑma wohu sԑ woannya nkyerԑkyerԑ a ԑmfata nkwagye a ԑno enti ԑsԑ sԑ wofi ase bio ma Yehowa ho dᴐ kԑkԑ a wowᴐ no ma awerԑhow bu w’abam.\nԐbԑyԑ te sԑ akoa a woanya ahofadi na onim nea ᴐnyԑ. Anaasԑ anomaa a woafi adi wᴐ buo mu na onntu nguane amonom hᴐ. Minim Yehowa (Misusuw) na afei mennye nni sԑ meyԑ Yesu adamfo esiane sԑ mede mmere pii afrԑ Yehowa Yehowa. Nanso, seesei, Yehowa ne Yesu nsonsonoe biara nni wᴐn ntam.\nԐbԑyԑ sԑ nteaseԑ pa bi nti na Yehowa ma kwan ma yedi akᴐneaba nya asetram osuahu ahorow, te sԑ dua a ԑda asubᴐnten mu di akᴐneaba. Ԑtᴐ mmere bi a ԑyԑ a mintumi nhu beae a mewᴐ mpo. Nnaadaa nsԑm a wode ahohoro m,adwenem asesa nokwasԑm biara a minim no, emu ahe na ebetumi ayԑ papa ne nea ԑsԑ sԑ mebᴐ gu. Minya ate nka pa sԑ mepow ne nyinaa na misan makyi kᴐ bepᴐw no so bᴐ mpae a me nnhia onipa mmoa.\nSo Yehowa pԑ sԑ yedi nsesԑnmu wᴐ mpataku bᴐne a woahyԑ nguan homa? Ԑhe na yԑbehu obi a obetie na woate nea yԑafa mu no ase?”\nNnipa bebree taa si nsԑm yi so dua…Adԑn nti na me na Yehowa ama kwan ama tebea yi ato me? So Yehowa apow me? Ԑhe na menkᴐ? So Ahyehyԑde foforo bi wᴐ hᴐ a ԑsԑ sԑ mihu? Mԑyԑ dԑn asom Yehowa na manya Yehowa anim dom wᴐ m’asetram? Yesu kae sԑ “Nokware no bԑma moanya ahofadi” (Yohane 8:32) Dԑn na ԑkyerԑ sԑ “obi anya “ahofadi.”\n“Na eyi yԑ daa nkwa sԑ mobehu No, Nokware Nyankopᴐn nkutoo no ne Yesu Kristo no a wosomaae”-Yohane 17:3.\nVine’s Complete Expository Dictionary of Old and New Testament Words kae sԑ, Hela asԑmfua (ginosko) no wᴐkyerԑԑ ase sԑ “hu” wᴐ ᴐyԑsԑm yi mu “mpԑn pii ԑkyerԑ abusuabᴐ ԑda onipa ohu ne decode a ohuui, nti ᴐkwan bi so no, nea ohuui yԑ nea ԑsom bo ma onii a ohuui, nti nsakrae a wode abata “hu” ayԑ no sԑ “Nimdeԑ” no nyԑ Nimdeԑ a wosua gu adwenem mu kԑkԑ, na mmom ԑyԑ Honhom Kronkron adwuma a enya mmamu esiane Kristo a obi ahu no wᴐ n’asetram-Vine’s Complete Expository Dictionary of Old and New Testimony Words 1985, (Thomas Nelson Publishers) p. 346.\nNsonsonoe ԑda nokware Nimdeԑ a obi besua kԑkԑ ne Nimdeԑ a ԑno ankasa hyԑ obi mā ԑdenam abusuabᴐ a ᴐne Agya ne Yesu wᴐ, yetumi de toto mfatoho yi a ԑyԑ osuahu a esii ankasa ho :\nDa koro bi wᴐ mfe 1860, na nnipa abᴐ dᴐmpem rehwԑ ahokokwawfo a ᴐnantew ahomaso, nea wᴐfrԑ no “Blondin cross Niagara Fall’. Na ԑyԑ anammᴐn 1000 tenten a ԑsesԑn nsu so. Nnipa kuw yi dii akyi hwԑԑ anammᴐn biara a ᴐnantewfo no tutu pԑԑ. Otutu n’anammᴐn baako baako kᴐ n’anim. Nnipa a wᴐhwԑ no ntumi nnye ahome efisԑ wᴐn koma bᴐ birim bere a nnua a ahoma no sԑn so no di akᴐneaba.\nNanso, wᴐn suro ne ayamhyehye no yԑ nea enhia efisԑ ᴐbenfo nantewfo yi twaa kᴐdui agya, saa san n’akyi nkonimdim maa nnipadᴐm no nyae abotᴐyam ne ahomeka.\nOtwaa n’ani hwԑԑ nnipadᴐm no, na ᴐkae kyerԑ wᴐn sԑ ᴐbԑsan anantew ahoma no so bio a ᴐde obi bԑhyԑ n’akyi! Hena na ᴐbԑpene so? Obiara annye ato ne ho so sԑ ᴐbԑkᴐ.\nBere ᴐnantewfo, Blondin yԑ nyinyim na obisaae “so wogye di sԑ mebetumi de wo ahyԑ m’akyi atwaa akᴐ agya? Obi fii ne pԑ mu buae,… Yiw. Wiԑ, ԑnde ma yԑnkᴐ Blondin kae kyerԑ no. Dabi, ԑyԑ wo nkwa nti nipa no ampene sԑ ᴐbԑkᴐ.\nEnti ofii nnipadᴐm no mu kᴐe. Afei nnipa mmiako mmiako nyaa ahotoso wᴐ ᴐnantewfo no mu, nanso woampene sԑ ᴐnfa wᴐn nhyԑ n’akyi ntwaa. Awiei koraa, aberante bi de ne ho mae. Blondin sii asԑmmisa no so dua “so wogye di sԑ mebetumi de wo atwaa akᴐ nkonimdi mu? Yiw me gye di. So woayԑ krado sԑ wone me bԑkᴐ, ԑyԑ nokware paa, me gye tom.\nAberante no foro ᴐnantewfo ahokokwawfo no akyi, Blondin tutu n’anammᴐn wᴐ ahoma no so, ԑyԑ na woagyinaa kakra, kᴐ n’anim kosi agya no hᴐ, a anyԑ den amma no koraa. Na nnipa bebree wᴐ nnipadᴐm no mu a wᴐwᴐ gyidi sԑ Blondin betumi, nanso na emu biako pԑ na onyae ne mu ahotoso sԑ obetumi.\nEnti ԑyԑ ade biako sԑ wobegye onipa bi ho nokwasԑm adi, ԑnna ԑyԑ ade foforo nso sԑ wode ahotoso bԑgye no adi. Sԑ nhwԑso no yԑwᴐ nnipa binom a wogye Awurade Yesu Kristo ho nokwasԑm tom: Ͻyԑ Onyankopᴐn Ba daa, Ͻtraae ase sԑ obi a Ͻyԑ pԑ, woannyԑ bᴐne, tua yԑn bᴐne a Adam ne yԑn nso bᴐne ahorow nyinaa (1 Petro 2:24), Onyanee na ᴐsan kᴐe soro. Bebree gye di sԑ Yesu de nkwa a enni awiei ama yԑn sԑ “Akyԑde kwaa” (Romafo 6:23), na afei nso Ͻde ne pԑyԑ no asesa yԑn ankasa bᴐne (Kolosefo 3:3), nanso, ebinom nnkᴐ Yesu nkyԑn tēē sԑ ᴐnfa ne treneeyԑ mma nsesa wᴐn bᴐne. (Asomafo Nnwuma 22:16) Nnipa bebree gye di sԑ Yesu betumi agye wᴐn nkwa nanso wᴐmmma ne kwan. Ԑsԑ sԑ obiara ba beae Yesu ayԑ krado sԑ Ͻde wᴐn bԑhyԑ n’akyi asoa wᴐn no atwaa bᴐne akwanside akᴐ Agya no anim a Yesu de ne treneeyԑ nkutoo akata ne ho.\n“Afei nso Ͻkyerԑԑ me Yosua sԑ Ͻsofo Panyin no gyina Yehowa bᴐfo no anim, ԑnna Satan gyina Ͻbᴐfo no nsa nifa so sԑ ᴐne no redi asi. Yehowa no nka woanim Satan! Na Yosua hyԑ atade fī gyina Ͻbᴐfo no anim. Na Ͻbᴐfo no kasae kae kyerԑ wᴐn a wogyina gyina nkyԑn no sԑ munyi atade fī no mfi ne ho. Bio nso Ͻkae kyerԑ Yosua sԑ, hwԑ sԑ mayi wo mmaradode nyinaa afi woho, na wode adehyetade bԑhyԑ wo”-Sakaria 3:1-4\nNokwasԑm a obi nim fa Agya no ne Yesu ho, nhyiam a ᴐbԑkᴐ ne asԑnka ntumi mma onipa bi ne Yehowa Nyankopᴐn nnya abusuabᴐ sԑnea onipa a ᴐhyԑ ԑhyԑn ԑdan mu nntumi nyԑ ԑhyԑn (automobile) esiane sԑ wode no ahyԑ ahyԑn adan mu nti.\nSԑ wone Kristo benya abusuabᴐ pa a, ԑsԑ sԑ obi di kan hu sԑ ᴐhyԑ owuo nnome mmᴐho abien a ԑnyԑ Adam bᴐne nkutoo ase na mmom n’akasa bᴐne ahorow nyinaa, a anka biribiara nni hᴐ a ᴐno betumi ayԑ ama woanya Yehowa Nyankopᴐn anim dom. (Efesofo 2:8-9) Efisԑ yԑn adetreene biara te sԑ ntamagow wᴐ Yehowa ani so. (Yesaia 64:6) Enti, ԑsԑ sԑ ᴐde ne koma to Kristo so.\nSԑnea onipa ᴐne Blondin a otwaae ahoma no kᴐe agya no, de ne mu duru too Blondin akyi maa ᴐsoae no nantewee ahoma no so kᴐe agya no, saa ara na ԑsԑ sԑ yԑde yԑho to Kristo nkutoo no so. Blondin, yԑԑ n’afam de ԑdenam onipa no a ᴐmaa ᴐnantewee ahoma no so di n’akyi sen sԑ ᴐbԑsoa onipa no, ԑnte saa anka wobԑhwe ase.\nSaa ara nso, na ԑsԑ sԑ yԑde yԑ koma to Kristo nkutoo so, ԑnte saa N’adom bԑbᴐ yԑn (Galatifo 5:4) efisԑ “yԑfom wᴐ akwan ahorow pii mu”. (Yakobo 3:2) “Efisԑ yԑn nyinaa ayԑ bᴐne na Onyankopᴐn anounyam abᴐ yԑn. (Romafo 3:23) Nnipa a wᴐkᴐ Yesu nkyԑn nkutoo na wobebisa No sԑ ᴐnfa Ne treneeyԑ nsesa wᴐn bᴐne (Hebrifo 10:10, 14) ԑyԑ wᴐn …a wode wᴐn koma ato No so esiane sԑ wᴐne Kristo anya abusuabᴐ.\nEbinom bisa sԑ ԑyԑ papa sԑ wobᴐ mpae ma Yesu, ama wᴐne no anya abusuabᴐ soronko, wᴐ bere koro a ԑsԑ sԑ wobᴐ mpae tēē ma Yehowa Nyankopᴐn.\n“Enti dԑn nti na wotwetwԑn wonan ase? Kenya woho, na ma wommᴐ woasu na ԑnhohoro wo bᴐne, bᴐ No din… na mo a wᴐtew moho wᴐ Yesu Kristo din mu, na wᴐfrԑ mo akronkronfo a mowᴐ mmeae nyinaa a mobᴐ yԑn Awurade Yesu Kristo din, mo ne yԑn Awurade…wᴐfrԑԑ mo baae Ne Ba yԑn Awurade Yesu Kristo abusuabᴐ biakoyԑ mu”-Asomafo Nnwuma 22:16, 1 Korintofo 1:2, 9\nDԑn na ԑkyerԑ sԑ “wobᴐ Yehowa din (Romafo 10:13 Wiase Foforo Nkyerԑase)? So wonnye ntom sԑ kyerԑwnsԑm ka sԑ ԑsԑ yԑbᴐ Yehowa din, na yԑbᴐ mpae ma Yehowa Nyankopᴐn tēē. Saa ara nso na sԑ obi ka sԑ ᴐrebᴐ Ͻbonsam din enti ᴐrebᴐ mpae ama Satan. Ne saa nti, kyerԑwnsԑm no ka sԑ ԑsԑ sԑ yԑbᴐ yԑn Awurade Yesu Kristo din na ama yԑanya bᴐne fafiri a, na ᴐrehyԑ yԑn sԑ yԑmmᴐ mpae tēē mma Yesu kԑkԑ, na yԑmma Yesu Kristo nyԑ yԑn Awurade ne Agyenkwa (Romafo 10:9).\nԐnyԑ sԑ Stefano a wokum no no teԑԑm frԑԑ Yesu wᴐ mpae mu nkutoo, (Asomafo Nnwuma 7:59) na mmom wᴐ 1 Korintofo 1:2, 9, Paulo tuu agyidifo fo sԑ ԑsԑ wᴐbᴐ Yesu din wᴐ mpaebᴐ mu nkutoo, na mmom sԑ wᴐne No benya abusuabᴐ. Sā ԑmfata sԑ yԑbᴐ mpae ma Yesu a, ԑnde na ԑbԑyԑ dԑn na yԑne Yesu anya abusuabᴐ. Ͻkwan bԑn so na onipa bi ne ᴐfoforo benya abusuabᴐ bere a ᴐne no nkasae da?\nNOKWARE Ankasa ne AHOFADI mfi Nyamesom Ahyehyede bi a obi wom, na mmom ankorankoro abusuabᴐ a wone Yesu benya, efisԑ ᴐno ankasa pae mu kae sԑ Ͻne NOKWARE NO, na mobehu nokware no, sԑ nokware no bԑmma mo anya ahofadi a, na mobenya ahofadi ankasa. Mene ᴐkwa ne Nokware No, Ne nkwa, na obiara mma Agya nkyԑn gyesԑ ᴐnam Me so. (Yohane 8:32, 36, 14:6)\n“Na eyi ne adanse no, sԑ Onyankopᴐn ama yԑn daa nkwa, a ԑwᴐ ne Ba no mu. Obiara Ͻgye Ͻba No wᴐ nkwa no, nea ᴐnnye Onyankopᴐn Ba no nni nkwa. Nsԑm yi na makyerԑw ama mo, mo a mogye Onyankopᴐn Ba no din di, ama moahu sԑ mowᴐ daa nkwa”-1 Yohane 5:11-13\nBere biara woabam bebu na wote nka sԑ obiara nnwen wo ho, misrԑ wo kae sԑ Yesu dwen woho na Onim nea woafa mu nyinaa Onim sԑnea ԑte sԑ wo yᴐnko brԑbroᴐ bi bԑpow wo (Hebrifo 2:14-18) Nnipa bedi wo huammᴐ, nanso Yesu renni wo huammᴐ da efisԑ Ͻdᴐ wo kԑse kyԑn nea wobetumi adwen.\nThis post is also available in: Spanish Portuguese Czech Italian Borɔfo\nTagged Gyidi ne Nnwuma, Mpaebɔ ԑkɔ Yesu nkyԑn, Nokware No, Ɔwԑn Aban Ahyehyԑde\n← So Ɔwɛn Aban Ahyehyɛde No Yɛ “Ɔnokwafo ne Ɔbadwemma A”?\nMεyԑ dԑn atumi ama Yehowa ani asɔ masetra! →


ማሕልየ መሓልይ 8 NASV – Nnwom Mu Dwom 8 ASCB | Biblica\nማሕልየ መሓልይ 8 NASV – Nnwom Mu Dwom 8 ASCB\na wonum me maame nufu ano,\nɛna mehunuu wo wɔ abɔntene so a,\nanka mɛfe wʼano,\na obiara ntumi mmu me animtiaa.\n2Anka mɛdi wʼanim\nna mede wo aba me maame efie,\nɔno a woakyerɛkyerɛ me.\nme ateaa mu nsuo dɔkɔ dɔkɔ no bi.\n3Ne nsa benkum da mʼatikɔ\n4Yerusalem mmammaa, mehyɛ mo sɛ,\nmorennyane na morenhwanyane ɔdɔ mu\nkɔsi ɛberɛ a ɛsɛ mu.\n5Hwan na ɔfiri ɛserɛ so reba a\nɔtwere ne dɔfoɔ kokom yi?\nMekanyanee wo wɔ aprɛ dua no ase;\nɛhɔ na wo maame nyinsɛnee woɔ,\nɛhɔ na deɛ ɔkoo awoɔ no woo woɔ.\n6Fa me to wʼakoma so sɛ nsɔanodeɛ,\nsɛ nsɔanodeɛ wɔ wʼabasa so,\nɛfiri sɛ ɔdɔ ano yɛ den sɛ owuo,\nne ninkunutweɛ tim hɔ sɛ damena.\nƐhyehye sɛ ogyadɛreɛ,\nsɛ ogyaframa a ano yɛ den pa ara.\n7Nsuo dodoɔ rentumi nnum ɔdɔ;\nnsubɔntene rentumi nhohoro nkɔ.\nSɛ obi de ne fie ahonya nyinaa bɛsesa ɔdɔ a\nanka wɔremmu no adeɛ a ɛsom bo.\n8Yɛwɔ nuabaa akumaa bi a,\nne nufu mmobɔeɛ.\nƐdeɛn na yɛbɛyɛ ama yɛn nuabaa yi\nwɔ da a wɔbɛbisa no ase?\n9Sɛ ɔyɛ ɔfasuo a,\nyɛbɛsi dwetɛ abantenten abɔ ne ho ban.\nSɛ ɔyɛ ɛpono a,\nyɛde ntweneduro bɛsi ne ɛpono no kwan.\nɔde deɛ ɛsɔ ani reba.\nɔde ne bobeturo no maa apaafoɔ.\n12Nanso me bobeturo yi yɛ me dea.\nMe deɛ, meremfa mma;\nSalomo de ne deɛ gye nnwetɛbena apem,\nna ɔtua nʼapaafoɔ nnwetɛbena ahaanu ma wɔhwɛ ne nnuaba no so.\n14Bra ma yɛnkɔ, me dɔfoɔ,\nanaasɛ ɔforoteɛ ba a\nɔwɔ mmepɔ a nnuhwam ahyɛ so ma so.\nASCB : Nnwom Mu Dwom 8


Wonyaa gyidifo pii wɔ Ikoniom, na nkurɔfo tan wɔn ani wɔ hɔ (1-7)\nNkurɔfo a wɔwɔ Listra no buu wɔn sɛ wɔyɛ anyame (8-18)\nWosiw Paul abo, nanso wanwu (19, 20)\nWɔhyɛɛ asafo ahorow no den (21-23)\nWɔsan kɔɔ Antiokia a ɛwɔ Siria (24-28)\n14 Bere a woduu Ikoniom no, wɔkɔɔ Yudafo hyiadan mu, na sɛnea wɔkasae no maa Yudafo ne Greecefo dɔm kɛse bi bɛyɛɛ gyidifo. 2 Nanso Yudafo a wɔannye anni no tutu guu amanaman mufo no asom, na wɔsɛee wɔn adwene ma wonyaa anuanom no ho adwemmɔne.+ 3 Enti wɔtenaa hɔ kyɛe, na wɔde Yehowa* tumi kasae akokoduru so. Na Onyankopɔn ma wɔyɛɛ sɛnkyerɛnne ne anwonwade, na ɔnam so dii asɛm a ɛfa n’adom ho no ho adanse.+ 4 Nanso, nnipadɔm a wɔwɔ kurom hɔ no mu kyɛɛ abien. Ebi kɔɔ Yudafo no afã, ɛnna ebinom nso kɔɔ asomafo no afã. 5 Bere a amanaman mufo ne Yudafo ne wɔn sodifo no yɛe sɛ wɔrebedwoodwoo wɔn na wɔasiw wɔn abo no,+ 6 wɔtee ho asɛm. Enti woguan kɔɔ Likaonia nkurow Listra ne Derbe ne nkuraa a atwa ho ahyia no mu.+ 7 Bere a woduu hɔ no, wɔkɔɔ so kaa asɛmpa no. 8 Ná ɔbarima bi wɔ Listra. Ná ɔyɛ ɔbafan a ɔte fam. Bere a wɔwoo no no, na ɔyɛ obubuafo, na na ɔnnantewee da. 9 Bere a Paul rekasa no, na saa ɔbarima yi retie no. Na Paul hwɛɛ no dinn, na ohui sɛ ɔwɔ gyidi a ebetumi ama wanya ayaresa.+ 10 Enti ɔde nne kɛse kae sɛ: “Sɔre gyina wo nan so.” Ɛnna ɔbarima no huruw gyinaa hɔ, na ofii ase nantewee.+ 11 Bere a nnipadɔm no huu nea Paul ayɛ no, wɔmaa wɔn nne so kaa no Likaonia kasa mu sɛ: “Anyame ayɛ wɔn ho sɛ nnipa asian aba yɛn nkyɛn!”+ 12 Na wofii ase frɛɛ Barnaba Seus, na Paul de, wɔfrɛɛ no Hermes, efisɛ ɔno na na odi anim kasa. 13 Ná Seus asɔredan wɔ kurotia, na ne sɔfo no de anantwi ne nhwiren abotiri* baa kurow no apon ano, na na ɔpɛ sɛ ɔne nnipadɔm no bɔ afɔre. 14 Nanso, bere a ɔsomafo Barnaba ne ɔsomafo Paul tee no, obiara suan n’ataade mu, na wɔde mmirika kɔɔ nnipadɔm no mu, na wɔteɛteɛɛm sɛ: 15 “Mmarima, adɛn nti na moreyɛ eyinom? Yɛn nso, yɛyɛ nnipa a yɛwɔ mmerɛwyɛ te sɛ mo ara.+ Na yɛreka asɛmpa no akyerɛ mo, sɛnea ɛbɛyɛ a mobɛtwe mo ho afi nneɛma hunu yi ho na moaba Onyankopɔn teasefo no nkyɛn. Ɔno na ɔyɛɛ ɔsoro ne asaase ne ɛpo ne nea ɛwɔ mu nyinaa.+ 16 Awo ntoatoaso a atwam no mu no, ɔmaa amanaman no nyinaa kwan ma wɔyɛɛ nea wɔpɛ.+ 17 Nanso ɔkɔɔ so dii ne ho adanse,*+ efisɛ ɔyɛɛ nneɛma papa. Ɛne sɛ, ɔmaa osu tɔ fii soro maa mo, ɔmaa mo mmere a aduan ba,+ ɔmaa mo aduan di mee, na ɔde anigye hyɛɛ mo koma ma.”+ 18 Nanso ɛno mpo, wɔka brɛe ansa na nnipadɔm no regyae afɔre a na wɔpɛ sɛ wɔbɔ ma wɔn no. 19 Ɛnna Yudafo bi fi Antiokia ne Ikoniom bae bɛsɛee nnipadɔm no adwene.+ Na wosiw Paul abo twee no kɔɔ kurow no akyi, efisɛ na ɛyɛ wɔn sɛ wawu.+ 20 Nanso, bere a asuafo no betwaa ne ho hyiae no, ɔsɔree, na ɔkɔɔ kurow no mu. Ade kyee no, ɔne Barnaba fii hɔ kɔɔ Derbe.+ 21 Na bere a wɔkaa asɛmpa no kyerɛɛ kurom hɔfo wiei a wonyaa asuafo dodow bi no, wɔsan kɔɔ Listra ne Ikoniom ne Antiokia. 22 Wɔhyɛɛ asuafo no den*+ wɔ hɔ, na wɔhyɛɛ wɔn nkuran sɛ wɔntena gyidi no mu. Na wɔka kyerɛɛ wɔn sɛ: “Ɛsɛ sɛ yɛfa amanehunu bebree mu de kɔ Onyankopɔn Ahenni mu.”+ 23 Bio nso, wɔpaw mpanyimfo maa wɔn wɔ asafo biara mu,+ na wɔbɔɔ mpae yɛɛ akɔnkyen,*+ na wɔde wɔn hyɛɛ Yehowa* a wɔabegye no adi no nsa. 24 Afei wɔkɔfaa Pisidia baa Pamfilia,+ 25 na bere a wɔkaa asɛm no wɔ Perga wiei no, wosian kɔɔ Atalia. 26 Bere a wofii hɔ no, wɔde po so hyɛn kɔɔ Antiokia. Ɛhɔ na bere bi wɔde wɔn hyɛɛ Onyankopɔn nsa sɛ ɔmfa n’adom mmoa wɔn mma wɔnyɛ adwuma a na wɔde rebɛhyɛ wɔn nsa no. Seesei de, na wɔawie saa adwuma no.+ 27 Bere a wɔbae no, wɔfrɛɛ asafo no nyinaa boaa ano. Na wɔkaa nneɛma pii a Onyankopɔn nam wɔn so ayɛ ne sɛnea wabue ɔpon a ɛkɔ gyidi mu ama amanaman no kyerɛɛ wɔn.+ 28 Enti wɔtenaa asuafo no nkyɛn kyɛe.\n^ Anaa “nhwiren a wɔakyekyere.”\n^ Anaa “wannyae ne ho adansedi.”\n^ Anaa “Wɔhyɛɛ asuafo no akra den.”


Yosua 10 | Intanɛt so Bible | Wiase Foforɔ Nkyerɛaseɛ\n10 Afei bere a Yerusalem hene Adoni-Sedek tee sɛ Yosua ako afa Ai,+ na wasɛe+ Ai ne ne hene+ sɛnea ɔyɛɛ Yeriko+ ne ne hene,+ na Gibeonfo ne Israel akɔyɛ asomdwoe apam+ na wɔne wɔn te no, 2 ehu kaa no+ efisɛ na Gibeon yɛ kurow kɛse te sɛ nhenkurow no bi. Bio nso na ɛsõ sen Ai+ koraa, na emu mmarima ho yɛ den. 3 Enti Yerusalem+ hene Adoni-Sedek soma kɔɔ Hebron+ hene Hoham ne Yamut hene+ Piram ne Lakis+ hene Yafia ne Eglon+ hene Debir nkyɛn sɛ, 4 “Mommɛboa me mma yɛnsɛe Gibeon efisɛ wɔne Yosua ne Israelfo akɔyɛ asomdwoe apam.”+ 5 Enti Amorifo+ ahene baanum no kaa wɔn ho boom, Yerusalem hene ne Hebron hene ne Yarmut hene ne Lakis hene ne Eglon hene ne wɔn dɔm nyinaa, na wɔboaa wɔn ano sɛ wɔbɛkɔ Gibeon so ne wɔn akɔko. 6 Ɛnna Gibeonfo soma kɔka kyerɛɛ Yosua wɔ Gilgal+ sɛ: “Yɛ ntɛm bɛboa wo nkoa na gye yɛn. Mma wo nsa nnyɛ tia,+ efisɛ Amorifo ahene a wɔte mmepɔw so no aboaboa wɔn ano ne yɛn rebɛko.” 7 Enti Yosua ne asraafo ne nnɔmmarima+ a wɔka ne ho+ nyinaa fii Gilgal kɔe. 8 Na Yehowa ka kyerɛɛ Yosua sɛ: “Nsuro wɔn+ na mede wɔn ahyɛ wo nsa.+ Wɔn mu biara rentumi nnyina w’anim.”+ 9 Afei Yosua baa wɔn so mpofirim. Ɔde anadwo mũ no nyinaa na efii Gilgal bae. 10 Yehowa maa wɔn ani tanee wɔ Israelfo no anim,+ na wɔde nkrante kunkum dɔm kɛse wɔ Gibeon.+ Na wotiw wɔn faa Bet-Horon aforoe, na wokunkum wɔn beduu Aseka+ ne Makeda.+ 11 Bere a wɔreguan afi Israelfo anim, na wɔresian Bet-Horon no, Yehowa maa abo akɛse+ fii soro bekunkum wɔn koduu Aseka. Wɔn a amparuwbo kunkum wɔn no dɔɔso sen wɔn a Israelfo de nkrante kunkum wɔn no. 12 Da a Yehowa de Amorifo hyɛɛ Israelfo nsa no, Yosua ne Yehowa kasae, na ɔkae wɔ Israelfo nyinaa anim sɛ:“Owia,+ gyina Gibeon+ so,Ɔsram, gyina Ayalon+ bon mu.” 13 Enti owia gyinae, na ɔsram nso gyinae kosii sɛ ɔman no tuaa n’atamfo ka.+ So wɔnkyerɛw eyi ho asɛm wɔ Yasar+ nhoma mu? Owia gyinae wɔ wim, na ampere ne ho ankɔtɔ bɛyɛ da mũ nyinaa.+ 14 Da yi sɛso mmae da—n’anim oo, n’akyi oo, ebi nsii da—sɛ Yehowa bɛyɛ aso ama onipa wɔ saa kwan yi so.+ Saa da no, na Yehowa ankasa reko ama Israel.+ 15 Afei Yosua ne Israelfo nyinaa san baa wɔn asoɛe wɔ Gilgal.+ 16 Saa bere yi na ahene baanum no aguan+ akɔhyɛ ɔbodan mu wɔ Makeda.+ 17 Ɛnna nkurɔfo bɛka kyerɛɛ Yosua sɛ: “Wɔahu sɛ ahene baanum no aguan akɔhyɛ ɔbodan mu wɔ Makeda.”+ 18 Na Yosua kae sɛ: “Mumpia abo akɛse nkata ɔbodan no ano na momma mmarima nwɛn wɔn. 19 Na mo nso munnnyina faako. Muntiw mo atamfo no nkunkum wɔn.+ Mommma wɔnnkɔ wɔn kurom, na Yehowa mo Nyankopɔn de wɔn ahyɛ mo nsa.”+ 20 Afei bere a Yosua ne Israelfo no kunkum nkurɔfo no maa wɔn nyinaa sae,+ na wɔn a wonyaa wɔn ti didii mu no guan kɔɔ nkurow a wɔatoto ho afasu+ mu no, 21 ɔman no nyinaa san baa Yosua nkyɛn asomdwoe mu wɔ Makeda, wɔn asoɛe hɔ. Na obiara antwe ne tɛkrɛma mpo antia Israelfo no.+ 22 Afei Yosua kae sɛ: “Mummue ɔbodan no ano na munyi ahene baanum a wɔhyɛ hɔ no mmrɛ me.” 23 Wɔyɛɛ nea ɔkae no, na woyii ahene baanum yi fii ɔbodan no mu brɛɛ no: Yerusalem hene,+ Hebron+ hene, Yamut hene, Lakis hene,+ ne Eglon hene.+ 24 Bere a wɔde ahene yi brɛɛ Yosua no, ɔfrɛɛ Israel mmarima nyinaa na ɔka kyerɛɛ asraafo mpanyimfo a wɔne no kɔe no sɛ: “Mommra. Momfa mo nan nsisi ahene yi kɔn akyi.”+ Na wɔbae de wɔn nan besisii wɔn kɔn akyi.+ 25 Na Yosua ka kyerɛɛ wɔn sɛ: “Munnsuro na mommmɔ hu.+ Momma mo bo nyɛ duru na mo ho nyɛ den, na sɛɛ na Yehowa bɛyɛ mo atamfo a mo ne wɔn redi ako nyinaa.”+ 26 Afei Yosua kunkum wɔn, na ɔde wɔn sensɛn nnua anum so kosii anwummere.+ 27 Na bere a owia kɔtɔe no, Yosua ma woyii wɔn fii nnua no so,+ na wɔkɔtow wɔn guu ɔbodan a wɔkɔhyɛɛ mu no mu. Na wɔde abo akɛse guu ɔbodan no ano besi nnɛ. 28 Saa da no, Yosua faa Makeda,+ na ɔtwee nkrante too kurow no so, na okum ɔhene no ne akra a wɔwɔ kurow no mu nyinaa.+ Wannyaw obiara wɔ hɔ. Na sɛnea ɔyɛɛ Yeriko hene no, saa ara na ɔyɛɛ Makeda hene+ nso. 29 Afei Yosua ne Israelfo nyinaa fii Makeda kɔɔ Libna ne Libnafo+ kɔkoe. 30 Na Yehowa de kurow no ne ɛhɔ hene hyɛɛ Israel nsa, na wɔtwee nkrante wɔ kurow no so kunkum akra a wɔwɔ hɔ nyinaa. Wɔannyaw obiara. Na sɛnea wɔyɛɛ Yeriko hene no, saa ara na wɔyɛɛ kurom hɔ hene no nso.+ 31 Ɛno akyi no, Yosua ne Israelfo nyinaa fii Libna kɔɔ Lakis,+ na wɔboaa wɔn ho ano ne wɔn kɔkoe. 32 Na Yehowa de Lakis hyɛɛ Israel nsa, na da a ɛto so abien no, wɔfaa kurow no. Afei wɔtwee nkrante wɔ kurow no so kunkum akra a wɔwɔ hɔ nyinaa,+ sɛnea wɔyɛɛ Libna no. 33 Na Geser hene+ Horam huu saa no, ɔkɔe sɛ ɔrekɔboa Lakis. Enti Yosua kum ɔne ne nkurɔfo nyinaa, na wannyaw obiara.+ 34 Ɛnna Yosua ne Israelfo nyinaa fii Lakis kɔɔ Eglon,+ na wɔboaa wɔn ho ano ne wɔn kɔkoe. 35 Na wɔfaa kurow no saa da no. Na wɔtwee nkrante too so kunkum akra a wɔwɔ hɔ nyinaa saa da no, sɛnea wɔyɛɛ Lakis no.+ 36 Afei Yosua ne Israelfo nyinaa fii Eglon kɔɔ Hebron+ ne wɔn kɔkoe. 37 Na wɔfaa kurow no ne ne nkuraa nyinaa, na wɔtwee nkrante wɔ so. Na wokum ɔhene no ne akra a wɔwɔ hɔ nyinaa. Wannyaw obiara, sɛnea ɔyɛɛ Eglon no. Enti ɔsɛee kurow no ne akra a wɔwɔ hɔ nyinaa.+ 38 Akyiri yi Yosua ne Israelfo nyinaa san baa Debir+ ne wɔn bɛkoe. 39 Na ɔfaa kurow no ne ɛhɔ hene ne nkuraa a ɛwowɔ hɔ nyinaa. Na wɔtwee nkrante wɔ so kunkum akra a wɔwɔ hɔ nyinaa.+ Wannyaw obiara.+ Na sɛnea ɔyɛɛ Hebron ne Libna ne ne hene no, saa ara na ɔyɛɛ Debir ne ne hene.+ 40 Enti Yosua sɛee nsase a ɛwɔ mmepɔw so+ ne Negeb+ ne Sefela+ ne nkoko ase+ no nyinaa, na okunkum wɔn ahene nyinaa. Wannyaw obiara. Ɔsɛee+ biribiara a ɛhome+ sɛnea Israel Nyankopɔn Yehowa hyɛe no.+ 41 Na Yosua de nkrante faa asase no nyinaa so fi Kades-Barnea+ kosi Gasa,+ ne Gosen+ asase nyinaa de kɔpem Gibeon.+ 42 Yosua faa ahene yi nyinaa ne wɔn nsase prɛko,+ efisɛ Israel Nyankopɔn Yehowa ko maa Israel.+ 43 Afei Yosua ne Israelfo nyinaa san kɔɔ wɔn asoɛe wɔ Gilgal.+


1 Ahene 4:1-34\n4 Ɔhene Solomon kɔɔ so dii Israel nyinaa so hene.+ 2 Na ne mpanyimfo+ din na edidi so yi: ná Sadok+ ba Asaria ne ɔsɔfo; 3 Sisa mma Elihoref ne Ahiya yɛ akyerɛwfo;+ Ahilud ba Yehosafat+ ne ɔhene krakye; 4 Yehoiada ba Benaia+ na ɔda asraafo no ano,+ na Sadok ne Abiatar+ yɛ asɔfo; 5 Natan+ ba Asaria na ɔda akunini no ano, na Natan ba Sabud yɛ ɔsɔfo ne ɔhene adamfo;+ 6 Ahisa ne fiepanyin, na Abda ba Adoniram+ na ɔhwɛ apaafo+ so. 7 Ná Solomon wɔ akunini dumien a wɔdeda Israel nyinaa ano, na wɔn na wɔmaa ɔhene ne ne fiefo aduan. Wɔde hyɛɛ wɔn nsa sɛ obiara mfa aduan mmra ɔsram biako afe biara.+ 8 Wɔn din ni: Hur ba, onyaa Efraim mmepɔw so nkurow;+ 9 Deker ba, onyaa Makas ne Saalbim+ ne Bet-Semes+ ne Elon-Bet-Hanan; 10 Hesed ba, onyaa Arubot (ná Soko ne Hefer+ asase nyinaa nso hyɛ ne nsa); 11 Abinadab ba, onyaa Dor bepɔw so nkurow+ nyinaa (ɔwaree Solomon babea Tafat); 12 Ahilud ba Baana, onyaa Taanak+ ne Megido+ ne Bet-Sean+ nyinaa, baabi a ɛbɛn Saretan+ a ɛwɔ Yesreel+ ase no, efi Bet-Sean kosi Abel-Mehola+ kosi Yokmeam+ mpɔtam; 13 Geber ba, onyaa Ramot-Gilead+ (ná Manase ba Yair+ nkuraa-nkuraa a ɛwowɔ Gilead+ no hyɛ ne nsa; ná Argob+ a ɛwɔ Basan+ no nso hyɛ ne nsa: nkurow akɛse aduosia a ɛwɔ ɔfasu ne kɔbere mmeamu); 14 Ido ba Ahinadab, onyaa Mahanaim;+ 15 Ahimahas, onyaa Naftali+ (ɔno nso waree Solomon babea Basemat);+ 16 Husai ba Baana, onyaa Aser+ ne Bealot; 17 Parua ba Yehosafat, onyaa Isakar;+ 18 Ela ba Simei,+ onyaa Benyamin;+ 19 Uri ba Geber, onyaa Gilead+ asase, Amorifo hene+ Sihon+ asase, ne Basan hene+ Og+ de; okunini biako na na ɔda akunini a wɔaka no nyinaa ano wɔ asase no so. 20 Ná Yuda ne Israel dɔɔso, wɔn dodow te sɛ mpoano anhwea;+ wodidi nomee, na wodii ahurusi.+ 21 Solomon dii ahenni nyinaa so, efi asubɔnten kɛse+ no ho kosi Filistifo asase so ne Egypt hye so. Nkurɔfo de akyɛde brɛɛ Solomon, na wɔsom no ne nkwa nna nyinaa.+ 22 Ná Solomon fie da koro aduan yɛ esiam muhumuhu kor+ aduasa ne esiam foforo biara kor aduosia, 23 anantwi akɛse du ne anantwi a wɔkɔ adidi aduonu ne nguan ɔha, aforote+ ne adowa+ ne awansan ne nnomaa a wɔadɔ da nkyɛn. 24 Na odii biribiara a ɛwɔ asubɔnten kɛse+ no fã ha so, efi Tifsa kosi Gasa,+ ne ahene a wɔwɔ asubɔnten kɛse no fã ha nyinaa;+ onyaa asomdwoe+ n’ahenni nyinaa mu wɔ afã nyinaa. 25 Na Solomon nna nyinaa mu no, Yuda+ ne Israel tenaa hɔ dwoodwoo,+ obiara tenaa ne bobe ne ne borɔdɔma ase,+ efi Dan kosi Beer-Seba.+ 26 Na Solomon nyaa apɔnkɔdan+ mpem aduanan maa ne nteaseɛnam,+ ne apɔnkɔsotefo mpem dumien. 27 Na akunini+ yi maa Ɔhene Solomon ne obiara a ɔtena Ɔhene Solomon pon ho aduan, obiara ne ɔsram a ɔde ne de ba. Wɔamma biribiara anka mu. 28 Na wɔde atoko ne sare brɛɛ apɔnkɔ no ne apɔnkɔ a wɔn ho yɛ hare+ no; wɔde kɔɔ baabiara a ehia, sɛnea obiara adwuma te.+ 29 Na Onyankopɔn kɔɔ so maa Solomon nyansa+ ne ntease+ pii ne nhumu koma+ sɛ mpoano anhwea.+ 30 Ná Solomon nyansa dɔɔso+ sen Apuei Famfo+ nyinaa nyansa ne Egypt nyansa+ nyinaa. 31 Ná onim nyansa sen onipa biara; ɔsen Esrahini Etan+ ne Mahol mma Heman+ ne Kalkol+ ne Darda. Ne din hyetaa aman a atwa hɔ ahyia nyinaa mu.+ 32 Otumi buu mmɛ+ mpem abiɛsa, na ne nnwom+ yɛ apem ne anum. 33 Ɔkaa nnua ho asɛm, efi Lebanon nkyeneduru+ so kosi sommɛ+ a efifi dan ho so; ɔkaa mmoa+ ne nnomaa+ ne mmoa a wɔwea+ ne mpataa+ ho asɛm. 34 Nkurɔfo fi amanaman so betiee Solomon nyansa;+ wofi asase so ahene a wɔtee ne nyansa+ no nyinaa nkyɛn bae.


Luka 9 | Intanɛt So Bible| Wiase Foforɔ Nkyerɛaseɛ\nLuka Asɛmpa 9:1-62\nƆde asɛnka ho akwankyerɛ maa Dumien no (1-6)\nYesu nti, Herode adwene tu frae (7-9)\nYesu maa nnipa 5,000 aduan (10-17)\nPetro kae sɛ Yesu ne Kristo no (18-20)\nYesu kaa ne wu ho asɛm (21, 22)\nNea ɛkyerɛ sɛ obi yɛ Yesu suani ampa (23-27)\nYesu ahosakra (28-36)\nƆsaa abarimaa bi a honhommɔne wɔ no so yare (37-43a)\nYesu kaa ne wu ho asɛm bio (43b-45)\nAsuafo no gyee akyinnye wɔ nea ɔyɛ wɔn mu ɔkɛse no ho (46-48)\nNea ɔnsɔre ntia yɛn no wɔ yɛn afã (49, 50)\nSamariafo akuraa bi mufo annye Yesu (51-56)\nSɛnea yedi Yesu akyi (57-62)\n9 Na ɔfrɛɛ Dumien no hyiae, na ɔmaa wɔn ahoɔden ne tumi a wɔde betu ahonhommɔne+ nyinaa, ɛne tumi a wɔde bɛsa yare.+ 2 Ɛnna ɔsomaa wɔn sɛ wɔnkɔka Onyankopɔn Ahenni ho asɛm na wɔnsa yare, 3 na ɔka kyerɛɛ wɔn sɛ: “Mommfa hwee nntu kwan no; mommfa poma anaa aduan kotoku, paanoo anaa sika;* mommfa ntaade+ abien nso. 4 Na baabiara a mobɛkɔ no, sɛ mokɔ ofi bi mu a, montena hɔ nkosi sɛ mubefi hɔ akɔ.+ 5 Na baabiara a nnipa annye mo no, sɛ morefi kurow no mu akɔ a, momporoporow mo nan ase mfuturu mma ɛnyɛ adanse ntia wɔn.”+ 6 Na wosiim kɔfaa asaase no so, na wɔkɔɔ akuraa biara ase. Na wɔkaa asɛmpa no, na wɔsaa nyarewa wɔ baabiara.+ 7 Na Herode* a ɔyɛ ɔmantam sodifo* no tee nneɛma a na ɛrekɔ so no nyinaa, na n’adwene tu frae, efisɛ na ebinom rekeka sɛ wɔanyan Yohane afi awufo mu,+ 8 na ebinom nso kae sɛ Elia na aba, ɛnna ebinom nso se tete adiyifo no mu baako na wasɔre.+ 9 Herode kae sɛ: “Matwa Yohane ti.+ Ɛnde hena na meretete ne ho asɛm sɛɛ yi?” Enti, na ɔpɛ sɛ ohu no.+ 10 Bere a asomafo no san bae no, wɔkaa nneɛma a wɔayɛ nyinaa kyerɛɛ Yesu.+ Enti ɔfaa wɔn ne wɔn kɔhyɛɛ baabi a atew ne ho, wɔ kurow bi a wɔfrɛ no Betsaida+ mu. 11 Nanso bere a nnipadɔm no hui no, wodii n’akyi. Na ogyee wɔn fɛw so, na ofii ase kaa Onyankopɔn Ahenni no ho asɛm kyerɛɛ wɔn, na ɔsaa wɔn a wohia ayaresa no yare.+ 12 Afei na ade resa. Ɛnna Dumien no bae bɛka kyerɛɛ no sɛ: “Gya nnipadɔm no kwan sɛnea ɛbɛyɛ a wobetumi akɔ nkuraa ne mfuw a atwa ahyia yi mu akɔpɛ dabere ne nneɛma a wobehia, efisɛ baabi a yɛwɔ yi atew ne ho.”+ 13 Nanso ɔka kyerɛɛ wɔn sɛ: “Mo ara momma wɔn biribi nni.”+ Ɛnna wɔkae sɛ: “Yenni hwee sɛ paanoo anum ne mpataa abien. Gye sɛ ebia yɛn ankasa kɔtɔ aduan brɛ nnipa yi nyinaa.” 14 Nea ɛte ne sɛ, na nnipa a ɛwɔ hɔ no bɛyɛ mmarima 5,000. Nanso ɔka kyerɛɛ n’asuafo no sɛ: “Momma wɔntenatena ase akuwakuw; kuw biara mu nnipa nyɛ bɛyɛ 50.” 15 Na wɔyɛɛ saa maa wɔn nyinaa tenatenaa ase. 16 Ɛnna ɔfaa paanoo anum ne mpataa abien no, na ɔhwɛɛ soro, na ohyiraa so. Afei obubuu mu, na ofii ase de maa asuafo no sɛ wɔmfa nsisi nnipadɔm no anim. 17 Enti wɔn nyinaa didi mee, na bere a wɔsesaw nea ɛkaa ase no, wonyaa nkɛntɛn 12.+ 18 Akyiri yi, bere a ɔno nko ara rebɔ mpae no, asuafo no baa ne nkyɛn, na obisaa wɔn sɛ: “Nnipadɔm no se mene hena?”+ 19 Wɔka kyerɛɛ no sɛ: “Ebinom se Yohane Suboni, ebinom se Elia, ɛnna ebinom nso se tete adiyifo no mu baako na wasɔre.”+ 20 Afei obisaa wɔn sɛ: “Na mo nso ɛ, muse meyɛ hena?” Petro buae sɛ: “Kristo a Onyankopɔn asoma no no.”+ 21 Na ɔkaa no denneennen kyerɛɛ wɔn sɛ wɔnnka nnkyerɛ obiara,+ 22 na ɔkae sɛ: “Ɛsɛ sɛ onipa Ba no hu amane pii, na mpanyimfo ne asɔfo mpanyin ne akyerɛwfo no po no, na wokum no,+ na da a ɛto so abiɛsa no wɔanyan no.”+ 23 Afei ɔtoaa so ka kyerɛɛ wɔn nyinaa sɛ: “Sɛ obi pɛ sɛ odi m’akyi a, ɛnsɛ sɛ ɔyɛ nea ɔno ara pɛ bio.+ Mmom ɔmfa n’asɛndua* da biara da na onni m’akyi daa.+ 24 Na obiara a ɔpɛ sɛ ɔkora ne nkwa* so no, ebefi ne nsa, na obiara a me nti ɔbɛhwere ne nkwa* no, ɔno na ne nsa bɛka.+ 25 Na sɛ onipa nya wiase nyinaa na ɔhwere ne nkwa* anaa ɔsɛe no a, mfaso bɛn paa na obenya?+ 26 Na obiara a ɔbɛma n’ani awu me ne me nsɛm ho no, ɔno nso, sɛ onipa Ba no ba ɔne n’Agya ne abɔfo kronkron no anuonyam mu a, ne ho bɛyɛ onipa Ba no aniwu.+ 27 Nokwarem mereka akyerɛ mo sɛ, wɔn a wogyina ha yi mu bi wɔ hɔ a, wɔrenka owu nhwɛ kosi sɛ wobehu Onyankopɔn Ahenni+ no.” 28 Ampa ara, bere a ɔkaa saa nsɛm yi akyi bɛyɛ nnawɔtwe no, ɔfaa Petro ne Yohane ne Yakobo kaa ne ho, na ɔforo kɔɔ bepɔw so kɔbɔɔ mpae.+ 29 Bere a ogu so rebɔ mpae no, n’anim sesae, na n’ataade yɛɛ hyɛnn te sɛ hann. 30 Na hwɛ! ná mmarima baanu, Mose ne Elia, ne no rekasa. 31 Mmarima baanu no de anuonyam na ɛbae, na wofii ase kaa ne nkɔe ho asɛm, nea na ɔbɛma aba mu wɔ Yerusalem no.+ 32 Ná nna wɔ Petro ne wɔn a wɔka ne ho no ani so. Bere a wɔn ani so tetew wɔn no, wohuu Yesu anuonyam+ ne mmarima baanu a wɔne no gyina hɔ no. 33 Na bere a Mose ne Elia regyaw Yesu hɔ akɔ no, Petro ka kyerɛɛ Yesu sɛ: “Ɔkyerɛkyerɛfo, eye sɛ yɛwɔ ha. Enti ma yensi ntamadan abiɛsa, wo de baako, Mose de baako, Elia nso de baako.” Petro de, na onnim nea ɔreka. 34 Na bere a ɔreka eyinom no, omununkum bi bae, na efii ase kataa wɔn so. Bere a omununkum no kataa wɔn so no, wosuroe. 35 Na nne bi+ fi omununkum no mu bae sɛ: “Oyi ne me Ba, nea mapaw no no.+ Muntie no.”+ 36 Na bere a nne no bae no, wohui sɛ aka Yesu nko ara. Na wɔyɛɛ komm, na wɔanka nea wohui yi mu biara ankyerɛ obiara wɔ saa nna no mu.+ 37 Ade kyee no, wofii bepɔw no so sianee, na nnipadɔm kɛse bi behyiaa no.+ 38 Na hwɛ! ɔbarima bi fi nnipa no mu teɛɛm sɛ: “Ɔkyerɛkyerɛfo, mesrɛ wo, hwɛ me babarima yi, efisɛ ɔyɛ me ba baako pɛ.+ 39 Na hwɛ! honhom bi ba no so, na ɔteɛm prɛko pɛ, na etwa no hwe fam ma osinsen, na n’ano po ahuru. Na sɛ epira no wie mpo a, ɛmpɛ sɛ efi no so. 40 Mesrɛɛ w’asuafo no sɛ wontu honhom no, nanso wɔantumi.” 41 Yesu kae sɛ: “O awo ntoatoaso+ abɔnefo* a munni gyidi, me ne mo ntena na minnya mo ho abotare nkosi da bɛn? Fa wo ba no bra ha.”+ 42 Na bere a abarimaa no rebɛn Yesu no, honhommɔne no ma otwa hwee fam, na osinsenee. Nanso Yesu kaa honhom fĩ no anim, na ɔsaa abarimaa no yare, na ɔsan de no maa ne papa. 43 Na Onyankopɔn ahoɔden kɛse a wohui no maa wɔn nyinaa ho dwiriw wɔn. Na nneɛma a na Yesu reyɛ nyinaa yɛɛ nkurɔfo no nyinaa nwonwa. Ɛnna ɔka kyerɛɛ n’asuafo no sɛ: 44 “Monwɛn mo aso ntie saa nsɛm yi na monkae, efisɛ wobeyi onipa Ba no ahyɛ nnipa nsa.”+ 45 Ná wɔnte n’asɛm no ase. Nokwasɛm ne sɛ, ná wɔde ahintaw wɔn sɛnea ɛbɛyɛ a wɔrente ase, na na wosuro sɛ wobebisa no asɛm a ɔkae no ho biribi. 46 Na akyinnye bi sɔree wɔn mu sɛ, hena na ɔyɛ ɔkɛse wɔ wɔn mu?+ 47 Bere a Yesu huu nea wɔredwen ho wɔ wɔn koma mu no, ɔfaa abofra kumaa bi de no gyinaa ne nkyɛn, 48 na ɔka kyerɛɛ wɔn sɛ: “Obiara a obegye abofra kumaa yi me din mu no, na wagye me nso; na obiara a obegye me no, na wagye Nea ɔsomaa me no nso.+ Na nea ɔyɛ ne ho akumaa wɔ mo nyinaa mu no, ɔno na ɔyɛ ɔkɛse.”+ 49 Na Yohane ka kyerɛɛ no sɛ: “Ɔkyerɛkyerɛfo, yehuu obi a ɔde wo din retu ahonhommɔne, na yɛyɛe sɛ yebesiw no kwan, efisɛ ɛnyɛ yɛne no na edi w’akyi.”+ 50 Nanso Yesu ka kyerɛɛ no sɛ: “Monnyɛ sɛ mubesiw no kwan, efisɛ obiara a ɔnsɔre ntia mo no, na ɔwɔ mo afã.” 51 Bere a nna no rebɛn ama wɔafa no akɔ soro no,+ ɔde sii n’ani so denneennen sɛ ɔbɛkɔ Yerusalem. 52 Enti ɔsomaa nnipa dii n’anim. Na wosiim kɔɔ Samariafo akuraa bi ase sɛ wɔrekosiesie hɔ ama no. 53 Nanso wɔannye no,+ efisɛ na wasi n’adwene pi* sɛ ɔbɛkɔ Yerusalem. 54 Bere a asuafo baanu, Yakobo ne Yohane+ huu eyi no, wɔkae sɛ: “Awurade, wopɛ sɛ yɛka ma ogya fi soro bɛhyew wɔn ase anaa?”+ 55 Nanso ɔdan ne ho, na ɔkaa wɔn anim. 56 Ɛno nti, wɔkɔɔ akuraa foforo ase. 57 Bere a wɔnam kwan so rekɔ no, obi ka kyerɛɛ no sɛ: “Baabiara a wobɛkɔ no, medi w’akyi.” 58 Nanso Yesu ka kyerɛɛ no sɛ: “Sakraman* wɔ abon, na ewim nnomaa wɔ mmerebuw, na onipa Ba no de, onni baabi a ɔde ne ti to.”+ 59 Na ɔka kyerɛɛ ɔfoforo sɛ: “Di m’akyi.” Ɔbarima no kae sɛ: “Awurade, ma me kwan ma minkosie me papa ansa.”+ 60 Na Yesu ka kyerɛɛ no sɛ: “Ma awufo nsie wɔn awufo,+ na wo de, kɔ na kɔka Onyankopɔn Ahenni ho asɛm wɔ baabiara.”+ 61 Na obi foforo nso kae sɛ: “Awurade, medi w’akyi, nanso ma me kwan ma menkɔkra me fifo ansa.” 62 Yesu ka kyerɛɛ no sɛ: “Obiara a ɔde ne nsa so dade a wɔde funtum asaase mu na ɔhwɛ nneɛma a ɛwɔ n’akyi+ no, ɔmfata sɛ ɔkɔ Onyankopɔn Ahenni mu.”+\n^ Anaa “a wɔakyea; kɔntɔnkye.”\n^ Nt., “ɔde n’ani akyerɛ.”


Bobeturo Mu Adwumayɛfo Ho Mfatoho | Yesu Asetena\nADWUMAYƐFO A WƆKAA “AKYIRE” BƐYƐƐ “ADIKANFOƆ”\nYesu wɔ Perea no, ɔka kyerɛɛ nkurɔfo no sɛ “adikanfoɔ pii bɛka akyire, na akyikafoɔ abɛdi kan.” (Mateo 19:30) Afei ɔmaa mfatoho de sii asɛm no so dua; mfatoho no fa bobeturo mu adwumayɛfo bi ho. Ɔkaa sɛ:\n“Ɔsoro ahennie te sɛ onipa bi, efiewura bi a ɔfirii adi anɔpatutuutu sɛ ɔrekɔhwehwɛ apaafoɔ akɔ ne bobeturo mu. Berɛ a ɔne adwumayɛfoɔ no ka maa no sii sɛ ɔbɛma wɔn da koro denare baako no, ɔde wɔn kɔɔ ne bobeturo mu. Berɛ a ɔfirii adi bɛyɛ dɔn a ɛtɔ so mmiɛnsa nso no, ɔhunuu ebinom sɛ wɔgyinagyina dwam a wɔnyɛ hwee; ɔka kyerɛɛ wɔn sɛ, ‘Mo nso monkɔ bobeturo no mu, na mɛma mo deɛ ɛsɛ.’ Enti wɔkɔeɛ. Ɔsan firii adi bɛyɛ dɔn a ɛtɔ so nsia ne nkron kɔyɛɛ saa ara. Afei bɛyɛ dɔn a ɛtɔ so dubaako no, ɔfirii adi kɔhunuu ebinom sɛ wɔgyinagyina hɔ, na ɔka kyerɛɛ wɔn sɛ, ‘Adɛn nti na mogyinagyina ha da mũ nyinaa a monyɛ hwee?’ Wɔka kyerɛɛ no sɛ, ‘Obiara mmɔɔ yɛn paa ntira.’ Ɔka kyerɛɛ wɔn sɛ, ‘Mo nso monkɔ bobeturo no mu.’”—Mateo 20:1-7.\nBere a wɔn a wɔretie Yesu no tee “ɔsoro ahennie” ne “efiewura” ho asɛm no, ɛbɛyɛ sɛ Yehowa Nyankopɔn ho adwene na ɛbaa wɔn tirim. Bible ma yɛhu sɛ Yehowa yɛ bobeturo wura. Ná saa bobeturo no gyina hɔ ma Israel man no. (Dwom 80:8, 9; Yesaia 5:3, 4) Bere a Israel man no wɔ Mmara apam no ase no, na wɔte sɛ nnipa a wɔafa wɔn adwuma wɔ bobeturo mu. Nanso, ɛnyɛ ɛno ho asɛm na na Yesu reka. Mmom na ɔreka nea ɛrekɔ so wɔ ne bere so ho asɛm.\nYɛbɛkae a, bere bi Farisifo no kɔbisaa Yesu awaregyae ho asɛm de sɔɔ no hwɛe. Wɔne nyamesom mpanimfoɔ a aka no, na ayɛ sɛ wɔn na wɔreyɛ Onyankopɔn adwuma. Enti, na wɔte sɛ adwumayɛfo a wɔyɛɛ adwuma da mu no. Wɔn na adwumawura no ne wɔn dii ano sɛ ɔbɛma wɔn denare baako a ɛyɛ dakoro akatua no.\nAsɔfo ne nyamesom mpanimfoɔ a aka no, na wɔbu Yudafo mmɔborɔwafo no sɛ wɔnsom Onyankopɔn yie. Enti mpanimfoɔ no ani so deɛ, na wɔte sɛ adwumayɛfo a wɔamma Onyankopɔn bobeturo no mu ntɛm. Yesu mfatoho no mu no, nnipa a wɔbaa adwuma no mu “dɔn a ɛtɔ so mmiɛnsa” (anɔpa nnɔn 9:00), anaa wɔn a wɔbaa dɔn a ɛtɔ so nsia, nkron ne dubaako (anwummere nnɔn 5:00) no, wɔn nyinaa gyina hɔ ma mmɔborɔwafo no.\nMmarima ne mmaa a na wɔdi Yesu akyi no, na mpanimfoɔ no bu wɔn sɛ nnipa a “wɔadome wɔn.” (Yohane 7:49) Ná wɔn mu dodo no ara yɛ apaafo ne mpataayifo. Afei afe 29 mu no, Onyankopɔn a ɔyɛ “bobeturo wura” no somaa Yesu sɛ ɔnkɔfrɛ saa mmɔborɔwafo no mma wɔmmɛyɛ n’apaafo, kyerɛ sɛ wɔmmɛyɛ Yesu asuafo. Saafo no ne “akyikafoɔ” a Yesu kaa sɛ wɔbaa dɔn a ɛtɔ so dubaako no.\nBere a Yesu de mfatoho no reba awiei no, ɔkaa sɛ: “Ɛduruu anwummerɛ no, bobeturo wura no ka kyerɛɛ deɛ ɔhwɛ n’adwuma soɔ no sɛ, ‘Frɛ adwumayɛfoɔ no na fa wɔn akatua ma wɔn, ɛfiri deɛ ɔtwa toɔ so kɔsi deɛ ɔdi kan so.’ Berɛ a wɔn a wɔfaa wɔn dɔn a ɛtɔ so dubaako no baeɛ no, wɔn mu biara nyaa denare baako. Enti, wɔn a wɔdii kan no baeɛ no, na wɔsusu sɛ wɔbɛnya pii asene saa; nanso denare baako akatua no ara na wɔn nso wɔnyaeɛ. Wɔn nsa kaeɛ no wɔfirii aseɛ nwiinwii tiaa efiewura no sɛ, ‘Yeinom a wɔbaa akyire yi no yɛɛ adwuma dɔnhwere baako pɛ; nanso woama wɔne yɛn a yɛyɛɛ adwumaden da mũ nyinaa ama awia ahye yɛn no anya pɛ!’ Na ɔbuaa wɔn mu baako sɛ, ‘Damfo, menyɛɛ wo bɔne. Ɛnyɛ denare baako na me ne wo kaa ho asɛm? Fa wo deɛ na kɔ. Mepɛ sɛ mema deɛ ɔtwa toɔ no sɛdeɛ mama woɔ no ara. Adɛn, menni hokwan sɛ mede m’adeɛ yɛ deɛ me ara mepɛ? Anaasɛ papa a mereyɛ nti na w’ani abereɛ?’ Saa ara na akyikafoɔ bɛdi kan na adikanfoɔ aka akyire.”—Mateo 20:8-16.\nƐbɛyɛ sɛ asɛm a Yesu ka twaa toɔ no maa n’asuafo no ho dwirii wɔn. Yudafo nyamesom mpanimfoɔ a na ɛyɛ wɔn sɛ wɔyɛ “adikanfoɔ” no, ɛbɛyɛ dɛn na wɔaka “akyire”? Dɛn na na ɛbɛma Yesu asuafo no ayɛ “adikanfoɔ”?\nYesu asuafo no a na Farisifo no bu wɔn sɛ “akyikafoɔ” no, wɔn na na wɔbɛyɛ “adikanfoɔ,” efisɛ wɔn na wɔbɛdi kan anya akatua. Yesu wuo akyi no, Onyankopɔn poo Yerusalem, na ɔyii ɔman foforo, “Onyankopɔn Israel.” (Galatifoɔ 6:16; Mateo 23:38) Bere a Yohane Suboni kaa honhom kronkron asubɔ ho asɛm no, na ɛyɛ wɔn a wɔbɛyɛ “Onyankopɔn Israel” no ho asɛm na ɔreka. Nnipa a na wɔyɛ “akyikafoɔ” no, wɔn na wɔdii kan de honhom bɔɔ wɔn asu. Wɔn na wɔnyaa kwan dii Yesu ho adanse kɔɔ “asase ano nohoa.” (Asomafoɔ Nnwuma 1:5, 8; Mateo 3:11) Yesu mfatoho no maa asuafo no tee ase sɛ nsakrae kɛse bɛba, na ɛmaa wɔhuu sɛ wɔn a wɔabɛyɛ “akyikafo” no bɛtan wɔn a wɔabɛyɛ “adikanfoɔ” no.\nAdɛn nti na yɛtumi ka sɛ Yehowa ne “bobeturo wura” no? Hwannom ne “adwumayɛfoɔ” no?\nNsakrae bɛn na na ɛreba a enti Yesu maa saa mfatoho no?\nBere bɛn na nsakrae no daa adi kɛse?


Ana Epɛ dɛ Ihu Nokwar No?\nKENKAN WƆ Abbey Abua Acholi Afrikaans Ahanta Albania Mmum Kasa Albanian Altai America Mmum Kasa Amharic Arabic Argentina Mmum Kasa Armenian Armenian (West) Assamese Ateso Attié Australia Mmum Kasa Austria Mmum Kasa Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Belize Kriol Bengali Bicol Bislama Bissau Guinean Creole Bolivia Mmum Kasa Boulou Britain Mmum Kasa Bulgaria Mmum Kasa Bulgarian Bété Cambodian Carib Catalan Cebuano Central Alaskan Yupik Chavacano Chichewa Chile Mmum Kasa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mmum Kasa Costa Rica Mmum Kasa Croatia Mmum Kasa Croatian Cuba Mmum Kasa Czech Czech Mmum Kasa Damara Dangme Danish Denmark Mmum Kasa Digor Diola Douala Drehu Dusun Dutch Ecuador Mmum Kasa Edo Efik Emberá (Catío) English (Borɔfo) Estonia Mmum Kasa Estonian Ewe (Awona) Faroese Fataluku Fijian Finland Mmum Kasa Finnish Fon Frafra French French Mmum Kasa Fulfulde (Cameroon) Ga (Nkran Kasa) Galician Garifuna Georgian German German Mmum Kasa Ghana Mmum Kasa Gitonga Gokana Greek Greek Mmum Kasa Greenlandic Guadeloupean Creole Guarani Guarani (Bolivia) Guatemala Mmum Kasa Guianese Creole Gujarati Gun Guna Haitian Creole Hausa Hebrew Herero Hiligaynon Hindi Hiri Motu Hmong (White) Honduras Mmum Kasa Hopi Huastec (San Luis Potosi) Hungarian Hungary Mmum Kasa Hunsrik Ibinda Icelandic Igbo Iloko Inakeanon India Mmum Kasa Indonesia Mmum Kasa Indonesian Irish Isoko Italian Italy Mmum Kasa Itsekiri Iu Mien Ivatan Japan Mmum Kasa Japanese Jiwaka Jula Kabardin-Cherkess Kabiye Kabyle Kachin Kadazan Kalanga (Botswana) Kalenjin Kamayo Kannada Kazakh Kazakh (Arabic) Kekchi Khana Khasi Kikamba Kikaonde Kikongo Kikuyu Kiluba Kimbundu Kinande Kinaray-a Kinyarwanda Kipende Kirghiz Kiribati Kirundi Kisi Kongo Konkani (Devanagari) Konkani (Roman) Korea Mmum Kasa Korean Kosraean Kpelle Krio Kryashen Kuhane (Subiya) Kurdish Kurmanji (Cyrillic) Kurdish Sorani Kwangali Kwanyama Kyangonde Lakota Lamba Laotian Latvia Mmum Kasa Latvian Lenje Lhukonzo Lingala Lithuania Mmum Kasa Lithuanian Lomwe Low German Luganda Lugbara Lunda Luo Luvale Luxembourgish Macedonian Macua Madagascar Mmum Kasa Madi Makasae Malagasy Malay Malayalam Malaysia Mmum Kasa Maltese Mam Mambwe-Lungu Mangareva Manipuri Mapudungun Marathi Marquesian (Hiva Oa) Marquesian (Nuku Hiva) Marshallese Mashi Mauritian Creole Maya Mayangna Mayo Mazahua Mazatec (Huautla) Mbukushu Melpa Mentawai Mexico Mmum Kasa Mfantse Miskito Mixe (North Central) Mixtec (Guerrero) Mixtec (Huajuapan) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nama Navajo Ndau Ndebele Ndebele (Zimbabwe) Ndonga Nepali Netherlands Mmum kasa New Zealand Mmum Kasa Ngabere Ngangela Nias Nicaragua Mmum Kasa Nicobarese Niuean Norway Mmum Kasa Norwegian Nyaneka Nyungwe Nzema Odia Oromo Ossetian Otetela Otomi (Mezquital Valley) Palauan Panama Mmum Kasa Pangasinan Papiamento (Aruba) Papiamento (Curaçao) Paraguay Mmum Kasa Pashto Pemon Pennsylvania German Persian Peru Mmum Kasa Philippines Mmum Kasa Piaroa Pidgin (West Africa) Pilagá Poland Mmum Kasa Polish Pomeranian Ponapean Portuguese Portuguese Mmum Kasa Punjabi Punjabi (Shahmukhi) Páez Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chibuleo) Quichua (Chimborazo) Quichua (Imbabura) Quichua (Pastaza) Quichua (Tena) Rapa Nui Rarotongan Romania Mmum Kasa Romanian Romany (Macedonia) Romany (Northern Greece) Romany (Romania) Romany (Southern Greece) Rungus Runyankore Russia Mmum Kasa Russian Rutoro Réunion Creole Samoan Sango Saramaccan Sarnami Scottish Gaelic Sena Sepedi Sepulana Serbian Serbian (Roman) Serer Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovakia Mmum Kasa Slovenian Solomon Islands Pidgin Somali Spanish Spanish Mmum Kasa Sranantongo Swahili Swahili (Congo) Swati Sweden Mmum Kasa Swedish Swiss German Mmum Kasa Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thailand Mmum Kasa Ticuna Tigrinya Tiv Tlapanec Toba Tojolabal Tok Pisin Tongan Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Valencian Venda Venezuela Mmum Kasa Vezo Vietnamese Voru Wallisian Warao Waray-Waray Wayuunaiki Welsh Wichi Wolaita Wolof Xhosa Yacouba Yakutsk Yapese Yoruba (Alata) Yukpa Zambia Mmum Kasa Zande Zapotec (Guevea) Zapotec (Isthmus) Zapotec (Lachiguiri) Zimbabwe Mmum Kasa Zulu\nNOKWAR a ɔfa ebɛnadze ho? Nokwar a ɔfa nsɛmbisa a no ho hia nyimpa pii. Aso ebisa woho nsɛmbisa ahorow yi bi pɛn?\nAso ɔyɛ ampa dɛ Nyankopɔn dwen hɛn ho?\nAmandzehu nye akodzi botwa mu da bi?\nSɛ nyimpa wu a, hemfa na ɔkɔ?\nAna ewufo bɛsan atsena ase bio?\nMebɛyɛ dɛn abɔ mpaa ma Nyankopɔn etsie?\nMebɛyɛ dɛn enya asetsena mu enyigye?\nHemfa na ibenya nsɛmbisa ahorow yi ho mbuae? Sɛ ekɔ nwomakorabew ahorow nye mbea a wɔtɔn nwoma a, ibenya nwoma ahorow a n’akyerɛwfo no susu dɛ wɔwɔ nsɛmbisa yi ho mbuae. Naaso, mpɛn pii no nwoma akyerɛwfo no nye hɔn ho nnyɛ adwen. Ɔtse dɛ mbrɛ mbuae a nwoma ahorow bi dze ma no tɔ aso mu dze, naaso ɔnnkyɛr na hɔn mber etwa mu.\nNaaso, nwoma kor bi wɔ hɔ a ɔdze mbuae a ɔtɔ aso mu ma. Ɔyɛ nwoma a ɔkã nokwar turododo. Jesus Christ bɔɔ n’egya mpaa dɛ: “W’asɛm yɛ nokwar.” (John 17:17) Nyimpa pii gye to mu dɛ Asɛm no nye Nwoma Krɔnkrɔn, Bible no. Wɔ nsɛm a odzidzi do yi mu no, ibenya mbuae a ɔtɔ aso mu a Bible no dze ma no bi.\nSIANTSIR A ASƐMBISA YI HO HIA: Yɛtse wiadze bi a etsirmuɔdzen nye emumuyɛsɛm ahyɛ mu mã. Asɔrasɔr pii na wɔkyerɛkyerɛ dɛ amandzehu a ɔto nyimpa no yɛ Nyankopɔn ne pɛ a.\nNKYERƐKYERƐMU A BIBLE NO DZE MA: Emumuyɛsɛm mmfir Nyankopɔn. Job 34:10 kã dɛ: ‘Ɔmpar Nyankopɔn dɛ ɔbɛyɛ ndzebɔnyɛ, na Otumfo dɛ ɔbɛyɛ emumuyɛ.’ Nyankopɔn wɔ botae a ɔdɔ wɔ mu ma adasamba. Ne dɛm ntsi na Jesus se yɛnsɔr dɛ: “Hɛn Egya a ewɔ sor, . . . w’ahendzi mbra, wɔnyɛ wo pɛ wɔ asaase do dɛ ɔsor.” (Matthew 6:9, 10) Nyankopɔn dwen hɛn ho papanara. Ne dɛm ntsi na ɔayɛ dza ohia biara na ama botae a ɔwɔ ma adasamba no eetsim.—John 3:16.\nHwɛ Genesis 1:26-28; James 1:13; nye 1 Peter 5:6, 7.\nSIANTSIR A ASƐMBISA YI HO HIA: Nyimpa pii na wɔahwer hɔn nkwa wɔ akodzi mu. Na hɛn mu biara so ehyia amandzehu wɔ n’asetsena mu pɛn.\nNKYERƐKYERƐMU A BIBLE NO DZE MA: Nyankopɔn abɔ hɛn anohoba dɛ, ɔbɛma asomdwee ahyɛ asaase nyinara do mã. Wɔ Nyankopɔn Ahendzi mu no, nyimpa “runnsũa akodzi bio.” Mbom wɔdze “hɔn mfõwa abobɔ nsɔw.” (Isaiah 2:4) Nyankopɔn bɛma amandzehu nye emumuyɛsɛm nyinara abɔ adze. Bible no akã ato hɔ dɛ: “[Nyankopɔn] bɛpepa hɔn enyiwa mu nyinsuwa nyina; na owu nnyi hɔ bio; na awerɛhow, nye sũ, nye yaw bi nnyi hɔ bio: osiandɛ nkan no ndzɛmba [amandzehu nye emumuyɛsɛm a nyimpa hyia ndɛ kã ho] no etwa mu.”—Nyikyerɛ 21:3, 4.\nHwɛ Ndwom 37:10, 11; 46:9; nye Micah 4:1-4.\nSIANTSIR A ASƐMBISA YI HO HIA: Asɔrasɔr pii na wɔkyerɛkyerɛ dɛ ɔkra bi a onnwu da tse nyimpa mu. Nyimpa binom so gye dzi dɛ ewufo wɔ tum a wɔdze tseetsee atseasefo. Dɛmara so na binom kyerɛkyerɛ dɛ Nyankopɔn twe ndzebɔnyɛfo aso afebɔɔ wɔ abɔnsamgyamu.\nNKYERƐKYERƐMU A BIBLE NO DZE MA: Sɛ nyimpa wu a, ɔnnkɔdo nntsena ase bio osiandɛ owu yɛ nkwa ebirabɔ. Ɔsɛnkafo 9:5 kyerɛ dɛ: “Ewufo dze, wonnyim biribiara.” Osiandɛ ewufo nnyim biribiara ntsi, wonnkotum atseetsee atseasefo, eso worunntum mmboa hɔn.—Ndwom 146:3, 4.\nHwɛ Genesis 3:19 nye Ɔsɛnkafo 9:6, 10.\nSIANTSIR A ASƐMBISA YI HO HIA: Yɛpɛ dɛ yɛnye hɛn adɔfo bɔ mu tsena afebɔɔ wɔ enyigye mu. Ntsi ɔnnyɛ nwanwa dɛ hɛn nyina rohwɛ kwan dɛ yebehyia hɛn adɔfo a woewuwu no bio.\nNKYERƐKYERƐMU A BIBLE NO DZE MA: Wobenyan nyimpa pii efi ewufo mu. Jesus abɔ hɛn anohoba dɛ ‘hɔn a wɔwɔ nda mu nyina . . . befir edzi.’ (John 5:28, 29) Dɛ mbrɛ ahyɛse no Nyankopɔn ne botae ma adasamba tse no, ewufo a wobenyan hɔn no bɛtsena paradise wɔ asaase do. (Isaiah 65:21-23) Nyimpa asoɔmbrɛwfo a wɔbɛtsena paradise no benya apɔwmudzen nye onnyiewiei nkwa. Bible no kyerɛ dɛ: “Atseneneefo benya asaase no edzi, na wɔaatsena mu daa.”—Ndwom 37:29.\nHwɛ Job 14:14, 15; Luke 7:11-17; nye Ndwuma 24:15.\nSIANTSIR A ASƐMBISA YI HO HIA: Ɔtse dɛ mbrɛ nsɔr ahorow mu nyimpa pii bɔ mpaa. Naaso, hɔn mu pii susu dɛ Nyankopɔn nntsie hɔn mpaabɔ.\nNKYERƐKYERƐMU A BIBLE NO DZE MA: Jesus kyerɛkyerɛɛ dɛ sɛ yɛrobɔ mpaa a, mma yenntsĩ nsɛm kor noara mu. Jesus kyerɛɛ dɛ: “Na hom rosɔr a, mma hom nnyɛ kasansanmu gyan.” (Matthew 6:7) Sɛ yɛpɛ dɛ Nyankopɔn tsie hɛn mpaabɔ a, ɔsɛ dɛ yedua ɔkwan a ɔsɔ n’enyi do bɔ mpaa. Na sɛ yebotum ayɛ dɛm a, ohia dɛ yesũa n’apɛdzeyɛ na yɛbɔ mpaa ma ɔnye no hyia. John Nwoma a Odzi Kan 5:14 kyerɛ mu dɛ: “Sɛ yɛserɛ biribiara dɛ mbrɛ [Nyankopɔn] ɔpɛ a, otsie hɛn.”\nHwɛ Ndwom 65:2; John 14:6, 14; nye 1 John 3:22.\nSIANTSIR A ASƐMBISA YI HO HIA: Nyimpa pii susu dɛ enyigye a wobenya wɔ hɔn asetsena mu no gyina sika, dzin a wɔbɛgye anaa ahoɔfɛw do. Naaso mbɔdzen biara a wɔbɔ dze hwehwɛ enyigye no nnkesi hwee.\nNKYERƐKYERƐMU A BIBLE NO DZE MA: Jesus ma yehu dza ɔdze enyigye ba. Ɔkyerɛɛ dɛ: “Nhyira akã hɔn a wotsie Nyankopɔn asɛm na wodzi do.” (Luke 11:28) Sɛ yebenya nokwar enyigye a, ɔsɛ dɛ yɛgye ber dze sũa Nyankopɔn ho nokwasɛm nye ne botae ma adasamba. Yebohu Nyankopɔn ho nokwasɛm yi wɔ Bible no mu. Nokwasɛm yi a yebosũa no bɔboa hɛn ma yeehu dza ohia ankasa nye dza onnhia wɔ hɛn asetsena mu. Sɛ yɛdze hɛn gyinaesi nye hɛn ndzeyɛɛ gyina nokwasɛm a ɔwɔ Bible no mu a, yebenya akomatɔyamu wɔ hɛn asetsena mu.\nHwɛ Mbɛbusɛm 3:5, 6, 13-18 nye 1 Timothy 6:9, 10.\nIyi nye nkyerɛkyerɛmu kakra a Bible no dze ma wɔ nsɛmbisa ahorow esia yi ho. Aso epɛ dɛ ihu pii kã ho? Sɛ epɛ dɛ enye Nyankopɔn nya ebusuabɔ pa a, ebɔhwehwɛ kyerɛwsɛm mu nokwasɛm yi pii akã ho. Ibia esusu dɛm nsɛmbisa afofor yi so ho pɛn: ‘Sɛ Nyankopɔn dwen hɛn ho a, ebɛn ntsi na ɔama ndzebɔnyɛ na amandzehu kwan ma akɔ do ber tsentseen yi? Mebɛyɛ dɛn ama m’ebusua asetsena aayɛ enyigye?’ Bible no dze nsɛmbisa yi nye afofor a ɔkã ho no ho mbuae a ɔtɔ aso mu ma.\nNaaso, ndaansa yi nyimpa pii twentweɔn hɔn ananadze dɛ wɔbɔhwehwɛ Bible no mu. Wobu Bible no dɛ ɔyɛ buukuu a n’asetse yɛ dzen. Aso w’enyi bɛgye ho dɛ wɔbɔboa wo ma enya mbuae no wɔ Bible no mu? Jehovah Adasefo botum aboa wo wɔ kwan ahorow ebien do.\nDza odzi kan no, wɔayɛ buukuu a ɔato dzin Ebɛnadze na Bible no Kyerɛkyerɛ Hɛn? Iyi bɔboa wo ma aahwehwɛ nkyerɛkyerɛmu a Bible no dze ma wɔ nsɛmbisa a ohia wɔ asetsena mu no ho, naaso ɔrenngye wo ber pii. Dza otsĩa ebien nye ofie Bible adzesũa a wɔnye afofor yɛ a wɔnngye sika biara. Jehovah Adasefo no mu kor a ɔwɔ w’apaamu hɔ a onyim Bible nkyerɛkyerɛ bɛba abɔboa wo. Dapɛn biara ɔdze mber kakra nye wo bosũa Bible no wɔ wo fie anaa bea a oye ma wo a irunntua sika biara. Nyimpa ɔpepem pii a wɔwɔ wiadze mfɛndzanan nyina enya dɛm nhyehyɛɛ yi do mfaso. Hɔn mu pii dze enyigye agye ato mu dɛ: “Iyi nye nokwar no ampa!”\nYerunntum mmfa akoradze biara ntoto Bible mu nokwasɛm yi ho. Bible mu nokwasɛm ma hɛn adwen si hɛn pi, na yɛgye hɛn ho fi gyedzihun nye suro a ntseasee biara nnyi mu ho. Ɔma hɛn enyidado nye akoma mu enyigye. Jesus see dɛ: “Hom bohu nokwar no, na nokwar no bɛyɛ hom adehye.”—John 8:32.\nText Kyerɛ no mu dza epɛ dɛ etwẽ na ekenkan Ana Epɛ dɛ Ihu Nokwar No?


Asomafo 2 - Nkwa Asem (NA-TWI) | Biblica\nAsomafo 2 - Nkwa Asem (NA-TWI)\n1Petenkoste da no dui no, na asuafo no nyinaa ahyia wɔ faako. 2 Amonom hɔ ara, nne bi te sɛ ahum a ɛretu fi soro bae bɛhyɛɛ ofi a na wɔwɔ mu no ma. 3 Ogya a ɛredɛw a ɛte sɛ tɛkrɛma besisii wɔn so mmaako mmaako. 4 Honhom Kronkron no hyɛɛ wɔn nyinaa ma ma wɔkaa kasa foforo.\n5 Saa bere no na Yudafo bi a wɔfɛre Nyame fi mmeaemmeae aba Yerusalem. 6 Wɔtee nea ɛrekɔ so no, wɔbɔɔ twi behyiae, na ɛyɛɛ wɔn nwonwa ne ahodwiriw, efisɛ, obiara tee sɛ wɔreka ne kasa.\n7 Enti wobisae se, “Na saa nnipa yi a wɔrekasa yi nyɛ Galileafo anaa? 8 Na adɛn nti na yɛte sɛ wɔreka Onyankopɔn anwonwadwuma ho asɛm wɔ yɛn a yɛyɛ 9 Partifo, Medifo ne Elamfo, ne wɔn a wɔte Mesopotamia ne Yudea ne Kapadokia, Ponto, Asia, 10 Frigia ne Pamfilia, Misraim ne Libia fa a ɛfa Kirene ne ahɔho a wɔfi Roma, Yudafo ne wɔn a wɔasakra aba Yudasom mu, 11 Kretafo ne Arabifo mu biara kasa mu yi?”\n12 Wɔde ahodwiriw bisae se, “Eyi ase ne dɛn?”\n13 Afoforo nso dii wɔn ho fɛw se, “Saa nnipa yi abobow nsa.”\nPetro kasa kyerɛ dɔm no\n14 Petro ne asomafo dubaako no sɔre gyinaa hɔ na ɔkasaa denneenen kyerɛɛ nnipa no se, “Me nuanom Yudafo ne mo a mote Yerusalem nyinaa, muntie asɛm a mereka yi. 15 Saa nnipa yi mmobow nsa sɛnea mususuw no, efisɛ, ade nnya nkyee a ɛsɛ sɛ obi nom nsa bow. 16 Asɛm a asi yi na odiyifo Yoel hyɛɛ ho nkɔm se, 17 ‘Onyankopɔn kae se, nna a edi akyiri no, mehwie me Honhom Kronkron no magu nnipa nyinaa so. Mo mmammarima ne mo mmammea bɛhyɛ nkɔm, ama mo mmerante nso ahu anisoade. Na mo mpanyin nso asoso adae. 18 Saa mmere no mu no, mehwie me Honhom Kronkron no agu me nkoa ne me mfenaa mpo so ama wɔahyɛ nkɔm. 19 Mede mogya ne ogya ne wusiw kumɔnn bɛyɛ anwonwade ne nsɛnkyerɛnne wɔ ɔsoro ne asase so. 20 Ansa na Awurade da kɛse no bɛba no, owia beduru sum na ɔsram nso ayɛ sɛ mogya. 21 Na obiara a ɔbɛbɔ Awurade din no benya nkwa.’\n22 “Israelfo, muntie! Yesu Nasaretni no yɛ ɔbarima bi a ne dwuma kronkron a obedii no daa adi wɔ tumi ne anwonwade ne nsɛnkyerɛnne a Onyannkopɔn nam no so yɛe a mo ankasa di ho adanse no mu. 23 Onyakopɔn ankasa fi ne pɛ ne ne nhumu mu sii no gyinae se wobeyi Yesu ama mo nanso mode no maa nnebɔneyɛfo ma wɔbɔɔ no asɛnnua mu kum no. 24 Nanso Onyankopɔn nyanee no fii owu mu ma oyii no fii owuyaw mu, efisɛ, owu antumi anni ne so.\n25 “Asɛm a Dawid ka faa ne ho ne sɛ, ‘Mihu Awurade wɔ m’ani so daa nyinaa; ɔwɔ me nifa nti biribiara ntumi nhaw me.\n26 “Eyi nti, me kra ani gye na anigye hyɛ me nsɛm ma. Na anidaso mu na mɛtena ase.\n27 “Efisɛ, wo Nyankopɔn, wurennyaw me awufo mu. Na woremma wo somfo pa mporɔw.\n28 “Woakyerɛ me nkwagye kwan na wobɛma m’ani agye wɔ w’anim’.\n29 “Anuanom, ɛsɛ sɛ meda m’adwene adi pefee wɔ yɛn panyin Dawid ho. Owui na wosiee no, na ne da da so wɔ hɔ besi nnɛ. 30 Na ɔyɛ odiyifo a onim bɔ bi a Onyankopɔn ahyɛ no no. Onyankopɔn hyɛɛ bɔ bi sɛ ɔbɛyɛ Dawid aseni bi ɔhene sɛnea Dawid yɛ ɔhene no ara pɛ. 31 Dawid huu nea Onyankopɔn rebɛyɛ no, ɔkasa faa owusɔre a ɛfa Agyenkwa no ho se, ‘Wɔannyaw no amma asaman, ne honam amporɔw.’ 32 Onyankopɔn anyan saa Yesu yi afi owu mu, na yɛn nyinaa yɛ saa asɛm yi ho adansefo.\n33 “Wɔahyɛ no anuonyam de no akɔtena Onyankopɔn nifa so ma ne nsa aka Honhom Kronkron no a Agya no hyɛɛ no ɛho bɔ no; ɛno na wahwie agu yɛn so a ɛho nsɛnkyerɛnne na muhu na mote yi.\n34 “Dawid ankasa de, wankɔ soro na mmom ɔkae se, ‘Awurade ka kyerɛɛ me wura se tena me nsa nifa so ha, 35 kosi sɛ mede w’atamfo bɛyɛ wo nan ntiaso.’\n37 Bere a nnipa no tee saa asɛm yi no ɛhaw wɔn yiye. Enti wobisaa Petro ne asomafo a aka no se, “Anuanom, dɛn na yɛnyɛ?”\n38 Petro ka kyerɛɛ wɔn se, “Monsakra mo adwene na momma wɔmmɔ mo asu wɔ Yesu Kristo din mu sɛnea ɛbɛyɛ a wɔde mo bɔne befiri mo na moanya Onyankopɔn akyɛde a ɛyɛ Honhom Kronkron no. 39 Onyankopɔn hyɛɛ Honhom Kronkron yi ho bɔ maa mo ne mo mma ne wɔn a wɔtete akyirikyiri ne wɔn a Awurade, yɛn Nyankopɔn bɛfrɛ wɔn aba ne nkyɛn no nyinaa.”\n40 Petro kaa nsɛm bebree kyerɛɛ wɔn se, “Munnye mo ho mfi asotwe a ɛreba saa nnebɔneyɛfo yi so no mu.” 41 Wɔn mu dodow no ara gyee asɛm no dii ma wɔbɔɔ wɔn asu. Saa da no, nnipa bɛyɛ mpensa na wɔbɛkaa gyidifo no ho. 42 Daa na wɔde wɔn adagyew nyinaa sua asomafo no nkyerɛkyerɛ. Wɔne wɔn nyaa ayɔnkofa, hyia bubuu abodoo ne wɔn bɔɔ mpae.\nAsafo no asetena\n43 Asomafo no yɛɛ anwonwade ahorow bebree maa obiara a ohui no ho dwiriw no.\n44 Gyidifo no nyinaa kɔɔ so tenaa ase sɛ nnipa koro na wɔkyekyɛɛ wɔn ahode mu momaa wɔn ho wɔn ho. 45 Wɔtɔn wɔn ahode kyekyɛɛ sika a wonya fii mu no maa wɔn ho wɔn ho sɛnea ɛho hia obiara. 46 Daa na wɔbɔ mu hyia wɔ asɔredan mu de anigye ne koma pa bɔ mu didi wɔ wɔn afi mu, kamfo Onyakopɔn, nya anuonyam wɔ nnipa anim. 47 Da biara na Awurade de wɔn a ogye wɔn nkwa no bɛka wɔn ho.\nNA-TWI : Asomafo 2


Nhyiam a Mmusua ne Asafo Ahorow Yɛ De Som | Onyankopɔn Ahenni\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gun Haitian Creole Hausa Hebrew Herero Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Tswana Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nNhyiam Ahorow a Yɛde Som\nSɛnea yɛn nhyiam ahorow no fii ase ne ɛso mfaso\n1. Bere a asuafo no hyiaam no, mmoa bɛn na wonyae, na dɛn nti na na wohia saa mmoa no?\nWƆ Yesu wusɔre akyi bere tiaa bi no, n’asuafo no hyiaam hyehyɛɛ wɔn ho den. Nanso, esiane sɛ na wosuro wɔn atamfo nti, wɔtotoo apon no mu. Hwɛ sɛnea ɛbɛyɛ sɛ ehu a na aka asuafo no tu yerae bere a Yesu begyinaa wɔn mfinimfini, na ɔkae sɛ, “Munnye honhom kronkron” no! (Monkenkan Yohane 20:19-22.) Akyiri yi, asuafo no san hyiaam bio, na Yehowa hwiee ne honhom kronkron guu wɔn so. Hwɛ sɛnea eyi ma wonyaa ahoɔden a na wɔde bɛyɛ asɛnka adwuma a ɛda wɔn anim no!—Aso. 2:1-7.\n2. (a) Akwan bɛn na Yehowa fa so ma yɛn ahoɔden, na dɛn nti na yehia ahoɔden a ɛte saa? (b) Dɛn nti na Abusua Som ho hia kɛse? (Hwɛ ase hɔ asɛm no ne adaka a n’asɛmti ne “ Abusua Som” no.)\n2 Yɛn nso yɛrehyia nsɛnnennen a ɛte sɛ nea yɛn nuanom a wɔtenaa ase wɔ asomafo no bere so hyiae no bi. (1 Pet. 5:9) Ɛtɔ mmere bi a, nnipa ho suro tumi ka yɛn mu binom. Enti sɛ yebetumi akɔ so aka asɛm no a, gye sɛ Yehowa ma yɛn ahoɔden. (Efe. 6:10) Yehowa nam asafo nhyiam ahorow a yɛkɔ no so na ɛma yenya ahoɔden a ɛte saa. Seesei yenya hokwan kɔ asafo nhyiam ahorow abien dapɛn biara—Baguam Nhyiam ne Ɔwɛn-Aban Adesua, ne asafo nhyiam a yɛyɛ no nnawɔtwe no mu a yɛfrɛ no Kristofo Abrabɔ ne Yɛn Asɛnka. * Afei nso, yɛsan kɔ nhyiam anan a yɛyɛ no afe afe—ɔmantam nhyiam, amansin nhyiam abien, ne Kristo wu Nkaedi no. Dɛn nti na ɛho hia sɛ yɛkɔ saa nhyiam ahorow no nyinaa bi? Ɛyɛɛ dɛn na nhyiam ahorow a ɛnnɛ yɛyɛ no fii ase? Na dɛn na sɛnea yɛyɛ yɛn ade wɔ nhyiam ahorow ho no da no adi wɔ yɛn ho?\nDɛn Nti na Yehyiam?\n3, 4. Dɛn na Yehowa hwehwɛ sɛ ne nkurɔfo yɛ? Ma ɛho nhwɛso ahorow.\n3 Efi bere tenten na Yehowa ahwehwɛ sɛ ne nkurɔfo behyiam asom no. Ɛho nhwɛso ne sɛ, wɔ afe 1513 A.Y.B. mu no, Yehowa de Mose Mmara no maa Israelfo no; nea na ɛka saa Mmara no ho ne Homeda a na wodi no dapɛn dapɛn a na ɛbɛma abusua biara atumi asom na wɔde Mmara no akyerɛkyerɛ wɔn no. (Deut. 5:12; 6:4-9) Bere a Israelfo no dii saa ahyɛde no so no, mmusua no yɛɛ den, na ɔman mũ no nyinaa ho tewee wɔ honhom fam, na wɔyɛɛ den. Nanso, bere a ɔman no anni Mose Mmara no so na wobuu wɔn ani guu ahyɛde bi te sɛ nhyiam a wɔbɛyɛ no daa de asom Yehowa no so no, wɔhweree Onyankopɔn anim dom.—Lev. 10:11; 26:31-35; 2 Be. 36:20, 21.\n4 Momma yensusuw nhwɛso a Yesu yɛe no nso ho nhwɛ. Ná ɔtaa kɔ hyiadan mu dapɛn biara wɔ Homeda. (Luka 4:16) Bere a Yesu wui na ɔsɔree akyi no, n’asuafo no kɔɔ so hyiaam bere nyinaa ɛmfa ho sɛ na wonni Homeda mmara no ase no. (Aso. 1:6, 12-14; 2:1-4; Rom. 14:5; Kol. 2:13, 14) Ɛnyɛ akwankyerɛ ne nkuranhyɛ nko na Kristofo a wɔtenaa ase wɔ asomafo no bere so no nyae wɔ nhyiam ahorow a wɔyɛe no mu, na mmom wɔnam mpaebɔ, mmuaema, ne nnwonto so bɔɔ Onyankopɔn ayeyi afɔre nso.—Kol. 3:16; Heb. 13:15.\nYesu asuafo no hyiaam hyɛɛ wɔn gyidi den, na wɔhyɛɛ wɔn ho wɔn ho nkuran\n5. Dɛn nti na yɛkɔ asafo nhyiam ahorow a wɔyɛ no dapɛn biara ne amansin ne amantam nhyiam a yɛyɛ no afe afe no? (Hwɛ adaka a n’asɛmti ne “ Afe Afe Nhyiam a Ɛka Onyankopɔn Nkurɔfo Bom” no nso.)\n5 Saa ara na yɛn nso sɛ yɛkɔ asafo nhyiam dapɛn biara, na yɛkɔ amansin ne amantam nhyiam a yɛyɛ no afe afe no a, honhom kronkron ma yenya ahoɔden, yɛn mmuae ne yɛn nkɔmmɔ hyɛ afoforo nkuran, na yɛda no adi sɛ yɛtaa Onyankopɔn Ahenni no akyi. Nea ehia titiriw no, yɛnam mpae a yɛbɔ, mmuae a yɛma, ne nnwom a yɛto so som Yehowa. Ebia ɛsono ɔkwan a na Israelfo ne Kristofo a wɔtenaa ase wɔ asomafo no bere so fa so yɛ wɔn nhyiam ne ɔkwan a yɛn nso yɛfa so yɛ yɛn de no de, nanso yenya nhyiam a yɛyɛ no nnɛ no so mfaso. Ɛyɛɛ dɛn na nhyiam ahorow a yɛyɛ no nnɛ no fii ase?\nNhyiam a Yɛyɛ no Dapɛn Biara no Hyɛ “Ɔdɔ ne Nnwuma Pa” Ho Nkuran\n6, 7. (a) Dɛn nti na yɛyɛ asafo nhyiam ahorow? (b) Ɔkwan bɛn so na na ɛsono sɛnea kuw biara yɛ wɔn nhyiam?\n6 Bere a Onua Charles Taze Russell fii ase yɛɛ Onyankopɔn Asɛm mu nhwehwɛmu sɛnea ɛbɛyɛ a obehu nokware no, ohui sɛ ehia sɛ ɔne afoforo a ɔne wɔn kura botae koro no bom hyia. Wɔ afe 1879 no, Russell kyerɛwee sɛ: “Me ne afoforo a wɔwɔ Pittsburgh ahyehyɛ bible adesua kuw a yɛde yɛ Kyerɛwnsɛm no mu nhwehwɛmu, na yehyiam Kwasida biara.” Wɔhyɛɛ wɔn a na wɔkenkan Ɔwɛn-Aban no nkuran sɛ wonhyiam, na eduu afe 1881 no, na wohyiam wɔ Pittsburgh, Pennsylvania, Kwasida ne Wukuda biara. Ɔwɛn-Aban a ɛbae November 1895 no kae sɛ, nea enti a yɛyɛ saa nhyiam no ne sɛ yɛne yɛn nuanom “Kristofo benya fekubɔ, na yɛada ɔdɔ adi akyerɛ yɛn ho yɛn ho,” na ama wɔn a wɔba no anya hokwan ahyehyɛ wɔn ho wɔn ho nkuran.—Monkenkan Hebrifo 10:24, 25.\n7 Mfe pii a atwam no, na ɛsono sɛnea Bible Adesua kuw biara yɛ wɔn nhyiam ho nhyehyɛe ne mpɛn dodow a wɔyɛ no. Sɛ nhwɛso no, kuw bi a ɛwɔ United States kyerɛwee wɔ krataa bi a wotintimii wɔ afe 1911 mu sɛ: “Anyɛ yiye koraa no, dapɛn biara yɛyɛ asafo nhyiam ahorow anum.” Ná wɔyɛ saa nhyiam no Dwoda, Wukuda, ne Fida, nanso Kwasida de, na wɔyɛ no mprenu. Krataa foforo a kuw bi a ɛwɔ Afrika kyerɛwee ma wotintimii wɔ afe 1914 mu no kae sɛ: “Ɔsram biara yehyiam mprenu, yefi ase Fida, na yɛtoa so kosi Kwasida.” Nanso, bere kɔɔ so no, wɔde ɔkwan a yɛfa so yɛ nhyiam seesei no bae. Momma yensusuw nhyiam yi mu biara abakɔsɛm ho kakra.\n8. Nsɛmti a mfiase no na wogyina so ma baguam ɔkasa no bi ne dɛn?\n8 Baguam Nhyiam. Wɔ afe 1880, bere a na Onua Russell atintim Ɔwɛn-Aban no afe biako no, odii nhwɛso a Yesu yɛe no akyi tutuu akwan kɔkaa asɛmpa no. (Luka 4:43) Nea Onua Russell yɛe no na ɛnnɛ yegyina so yɛ Baguam Nhyiam no. Bere a Ɔwɛn-Aban no reka saa akwantu no ho asɛm no, ɛkae sɛ, Russell “ani begye ho sɛ ɔbɛyɛ baguam nhyiam na waka ‘Nneɛma a ɛfa Onyankopɔn ahenni no ho’ ” asɛm akyerɛ nkurɔfo. Afei, bere a wɔhyehyɛɛ adesua akuw, anaa asafo ahorow wɔ aman pii so wɔ afe 1911 no, wɔhyɛɛ adesua kuw biara nkuran sɛ wɔnsoma akasafo a wɔfata ma wɔnkɔ mmeae a atwa wɔn ho ahyia no nkɔma ɔkasa ahorow asia a ɛfa nsɛmti bi te sɛ atemmu ne agyede no ho. Sɛ wɔma ɔkasa biara wie a, na wɔde ɔkasa a wɔbɛma dapɛn a edi hɔ no asɛmti ne ɔkasafo no din to gua.\n9. Ɔkwan bɛn so na sɛnea yɛyɛ Baguam Nhyiam no asesa wɔ mfe a abɛsen kɔ no mu, na dɛn na yebetumi ayɛ de aboa saa nhyiam yi?\n9 Wɔ afe 1945 no, Ɔwɛn-Aban no bɔɔ amanneɛ sɛ wɔrebefi ase ayɛ Baguam Nhyiam wɔ wiase nyinaa, na wɔbɛma ɔkasa ahorow awotwe a egyina Bible so. Ná ɔkasa ahorow no fa “ɔhaw ahorow a ɛrekɔ so saa bere no a ɛsɛ sɛ wodi ho dwuma ntɛm” no ho. Mfe pii mu no, na ɛnyɛ nsɛmti a akoa nokwafo no de ama no nkutoo na akasafo a wɔapaw wɔn no gyina so ma ɔkasa no, na mmom na wɔn ankasa nso tumi siesie bi. Nanso, wɔ afe 1981 mu no, wɔde akwankyerɛ maa akasafo nyinaa sɛ wɔnhwɛ ɔkasa kratasin a wɔde abrɛ asafo ahorow no so mma baguam ɔkasa. * Ansa na afe 1990 reba no, na kratasin a wɔhwɛ so ma baguam ɔkasa no bi hwehwɛ sɛ wɔma ɔkasa no sɛ ɔkasa ne atiefo nkɔmmɔbɔ anaa ɔkasa ne ɔyɛkyerɛ; nanso wɔ saa afe no mu no, wɔsesaa akwankyerɛ a ɛwɔ kratasin no so no, na afei de na wɔbɛma no sɛ ɔkasa nkutoo. Afei nso, wɔ January 2008 no, wɔsan yɛɛ nsakrae wɔ bere dodow a wɔde ma baguam ɔkasa no mu; wɔtew so fi simma 45 baa simma 30. Ɛwom sɛ wɔayɛ nsakrae wɔ sɛnea wɔahyehyɛ baguam ɔkasa no mu de, nanso ɔkasa a wosiesie no yiye no ma yɛkɔ so nya Onyankopɔn Asɛm no mu gyidi, na wɔkyerɛkyerɛ yɛn ma yɛte Onyankopɔn Ahenni no ho nsɛm ase. (1 Tim. 4:13, 16) So wode anigye to nsa frɛ wɔn a wokɔ wɔn nkyɛn sankɔhwɛ ne afoforo a wɔnyɛ Adansefo sɛ wommetie ɔkasa a mfaso wɔ so a egyina Bible so no bi?\n10-12. (a) Nsakrae bɛn na wɔayɛ wɔ sɛnea na wɔyɛ Ɔwɛn-Aban Adesua no mu? (b) Nsɛm bɛn na ɛsɛ sɛ wubisa wo ho?\n10 Ɔwɛn-Aban Adesua. Wɔ afe 1922 no, anuanom a na wɔfrɛ wɔn asomfo akwantufo—asɛmpakafo a Ɔwɛn-Aban Asafo no asoma wɔn sɛ wɔnkɔma ɔkasa wɔ asafo ahorow mu na wonni asɛnka adwuma no anim—no de nyansahyɛ mae sɛ wɔnyɛ nhyiam bi bere nyinaa mfa nsua Ɔwɛn-Aban no nkutoo. Wogyee saa nyansahyɛ no toom, na mfiase no, na wotumi sua Ɔwɛn-Aban no wɔ dapɛn no mu anaa Kwasida.\nƆwɛn-Aban Adesua, Ghana, 1931\n11 Ɔwɛn-Aban a ɛbae June 15, 1932 no de sɛnea ɛsɛ sɛ wɔyɛ saa nhyiam no ho akwankyerɛ foforo mae. Ɛkae sɛ, onuabarima na ɛsɛ sɛ ɔhwɛ nhyiam no so sɛnea wɔyɛ wɔ Betel no. Ná wotumi ma anuanom baasa tena anim kenkan nkyekyɛm no nnidiso nnidiso. Saa bere no, na nsɛmmisa nka adesua asɛm no ho, enti wɔka kyerɛɛ nea ɔhwɛ adesua no so no sɛ ɔmma atiefo no mmisa nsɛm mfa ade a wɔresua no ho. Sɛ wobisa nsɛm no wie a, na nea ɔhwɛ adesua no so no ma atiefo no ma ho mmuae. Wɔmaa nea ɔhwɛ so no akwankyerɛ sɛ, sɛ ɛho hia sɛ ɔde nkyerɛkyerɛmu foforo ma a, obetumi de nea ɛyɛ “tiawa a emu da hɔ” ama.\n12 Mfiase no, wɔmaa asafo biara kwan sɛ wobetumi apaw nsɛmma nhoma a anuanom dodow no ara ani gye ho na wɔasua. Nanso, Ɔwɛn-Aban a ɛbae April 15, 1933 no kae sɛ, asafo ahorow nyinaa nsua nea aba foforo no. Wɔ afe 1937 no, wɔde akwankyerɛ mae sɛ ɛsɛ sɛ wɔyɛ adesua no Kwasida. Wotintim nsakrae foforo a wɔyɛe wɔ saa nhyiam no mu no wɔ Ɔwɛn-Aban a ɛbae October 1, 1942 no mu, na ɛno ara na yedi akyi nnɛ. Nea edi kan no, nsɛmma nhoma no kae sɛ wɔde nsɛmmisa bɛba adesua asɛm no kratafa biara ase sɛnea ɛbɛyɛ a wɔde saa nsɛmmisa no bedi dwuma. Afei, ɛkae sɛ dɔnhwerew biako na ɛsɛ sɛ wɔde yɛ nhyiam no. Ɛsan nso hyɛɛ wɔn a wɔma mmuae no nkuran sɛ mma wɔnkenkan wɔn mmuae no mfi nkyekyɛm no mu tẽẽ, na mmom “wɔmfa wɔn ankasa nsɛm” nkyerɛkyerɛ mu. Ɔwɛn-Aban Adesua no da so ara yɛ nhyiam titiriw a akoa nokwafo no nam so ma yɛn honhom fam aduan wɔ bere a ɛsɛ mu. (Mat. 24:45) Ɛsɛ sɛ yɛn mu biara bisa ne ho sɛ: ‘So dapɛn biara midi kan sua Ɔwɛn-Aban a yebesusuw ho no? Sɛ metumi ama mmuae a, so mebɔ mmɔden yɛ saa?’\n13, 14. Dɛn ne Asafo Bible Adesua no ho abakɔsɛm, na dɛn na w’ani gye ho wɔ saa nhyiam no ho?\n13 Asafo Bible Adesua. Wɔ bɛyɛ afe 1895, bere a woyii Millennial Dawn no apo ahorow bi adi no, Onua H. N. Rahn a na ɔyɛ Bible Suani a ɔte Baltimore, Maryland, U.S.A., no de nyansahyɛ mae sɛ wɔnyɛ “Dawn Circles” (Kuw Adesua) mfa nsua Bible no. Mfiase no, wɔyɛɛ saa nhyiam yi wɔ ankorankoro fie de sɔ hwɛe. Nanso, eduu September 1895 no, na wɔreyɛ Kuw Adesua wɔ nkurow pii mu wɔ United States ma ɛrenya nkɔso. Enti, Ɔwɛn-Aban a ɛbae wɔ saa ɔsram no mu no de nyansahyɛ mae sɛ wɔn a wɔresua nokware no nyinaa nyɛ saa nhyiam no bi. Ɛde akwankyerɛ mae sɛ ɛsɛ sɛ nea ɔhwɛ adesua no so no yɛ obi a onim akenkan yiye. Sɛ ɔkenkan kasamu biara wie a, na ɛsɛ sɛ ɔtwɛn ma atiefo no kyerɛkyerɛ mu. Sɛ ɔkenkan kasamu a ɛwɔ nkyekyɛm no mu na wosusuw ho wie a, na ɛsɛ sɛ obue Bible mu kenkan kyerɛw nsɛm a wɔatwe adwene asi so no. Afei, sɛ wosua ti bi wie a, na ɔma atiefo no mu biara ka ade a wɔasua no ho asɛm tiawa.\n14 Wɔasesa edin a ɛda saa nhyiam yi so mpɛn pii. Wɔbɛfrɛɛ no Berean Circles for Bible Study (Beroiafo Kuw Bible Adesua). Saa din no twe yɛn adwene kɔ Beroiafo a wɔtenaa ase wɔ asomafo no bere so a wɔhwehwɛɛ Kyerɛwnsɛm no mu yiye no so. (Aso. 17:11) Bere bi akyi no, wɔbɛfrɛɛ no Asafo Nhoma Adesua. Seesei, wɔfrɛ no Asafo Bible Adesua, na asafo no nyinaa hyiam na wosua wɔ Ahenni Asa so na ɛnyɛ ankorankoro afie bio. Mfe pii ni, wɔde nhoma ahorow, nhomawa, ne Ɔwɛn-Aban mu nsɛm mpo ayɛ saa adesua yi. Efi mfiase pɛɛ na wɔhyɛɛ wɔn a na wɔba nhyiam yi bi no nyinaa nkuran sɛ wɔmma mmuae. Saa nhyiam yi aboa yɛn paa ma yɛanya Bible mu nimdeɛ kɛse. So wotaa di kan sua ade a wobesusuw ho wɔ saa nhyiam yi ase no, na woma mmuae sɛnea wubetumi?\nSo moayi bere pɔtee bi asi hɔ dapɛn biara a mode yɛ abusua som?\nESIANE sɛ nna a edi akyiri no akɔ anim nti, Yehowa ahyehyɛde no de n’adwene asi sɛnea ɛho hia sɛ abusua biara yɛ nhyehyɛe de sua Bible no so kɛse. (2 Tim. 3:1) Sɛ nhwɛso no, Home and Happiness nhomawa a wotintimii wɔ afe 1932 no kaa no pefee sɛ: “Abusua biara mfi ase seesei ara nsua Bible no wɔ fie.” Na Ɔwɛn-Aban a ɛbae May 15, 1956 no hyɛɛ Kristofo mmusua nyinaa nkuran sɛ wɔnyɛ “Bible adesua daa wɔ fie mma abusua no nyinaa nnya so mfaso.” Afei ebisae sɛ: “So w’abusua no ayi anwummere bi asi hɔ a mobom sua Ɔwɛn-Aban no ansa na moakɔ asafo nhyiam?”\nWɔ afe 2009 no, esiane sɛ abusua adesua ho hia ahyehyɛde no nti, wɔyɛɛ nsakrae wɔ nhyiam a yɛyɛ no dapɛn no mu no; efi saa bere no reba no, yɛyɛ Asafo Bible Adesua, Teokrase Ɔsom Sukuu, ne Ɔsom Nhyiam no nyinaa anwummere koro. Yɛn Ahenni Som a ɛbae January 2011 no kae sɛ: “Ade biako a enti wɔyɛɛ saa nsakrae no ne sɛ ɛbɛma mmusua anya hokwan ahyɛ wɔne Yehowa abusuabɔ mu den denam anwummere pɔtee bi a wobeyi asi hɔ dapɛn biara de ayɛ abusua som no so.” Afei ɛkae sɛ: “Wɔmfa saa bere no ntɔ wɔn bo ase nsusuw Bible no ho, na wɔmma adesua no mfa abusua no ahiade ho.” *\nDɛn nti na Abusua Som nhyehyɛe no ho hia paa ma enti ɛnsɛ sɛ obi ma ɛpa ne ti so da? Nea enti a ɛte saa ne sɛ, ɛnyɛ abusua no nkutoo gyidi na ɛma ɛyɛ den, na mmom asafo no nyinaa nso. Nhwɛso bi ni: Yebetumi de asafo no atoto ofie bi a wɔde birikisi asi ho. (Monkenkan Hebrifo 3:4-6.) * Sɛ ofie a wɔde birikisi asi fɛfɛɛfɛ benya ahoɔden a, egyina nneɛma atitiriw abien so—fapem a ɛyɛ den ne birikisi a emu biara yɛ papa so. Sɛ fapem no nyɛ den a, ofie no bedwiriw agu. Nanso, sɛ ofie bi fapem yɛ den na birikisi a wɔde asi ɔdan no nyɛ papa a, ofie no rennya ahoɔden. Kristofo asafo no si fapem a ɛyɛ den paa a ɛne Kristo nkyerɛkyerɛ no so. (Monkenkan 1 Korintofo 3:10-15.) * Ankorankoro ne mmusua a wɔwɔ asafo no mu no te sɛ birikisi no. Bere a yɛde yɛ Abusua Som no yɛ hokwan soronko ma ankorankoro biara ne abusua muni biara sɛ ɔde bɛhyɛ ne gyidi den na wakɔ so anya gyidi a ogya ntumi nhyew. Ankorankoro ne mmusua a wɔn gyidi yɛ den no ma yenya asafo ahorow a ɛyɛ den. So moayi bere pɔtee bi asi hɔ dapɛn biara a mode yɛ abusua som?\n^ nky. 59 Nneɛma a mubetumi de adi dwuma wɔ mo abusua som mu ho nyansahyɛ bi wɔ Yɛn Ahenni Som a ɛbae January 2011 no mu.\n^ nky. 60 Paulo asɛm no fa wɔn a wɔka “ɔsoro frɛ” no ho titiriw. (Heb. 3:1) Nanso, nnyinasosɛm a ɛwom no fa Kristofo nyinaa ho.\n^ nky. 60 Sɛ wopɛ Bible mu asɛm yi ho nkyerɛkyerɛmu a ɛkɔ akyiri a, hwɛ Ɔwɛn-Aban a ɛbae July 15, 1999, kratafa 12-14, nkyekyɛm 15-20. Dɛn nti na wonkenkan saa asɛm yi na wonnwinnwen ho nhwɛ sɛnea wode bedi dwuma wɔ w’Abusua Som mu?\n15. Dɛn nti na wɔhyehyɛɛ Teokrase Ɔsom Sukuu no?\n15 Teokrase Ɔsom Sukuu. Carey Barber a saa bere no na ɔresom wɔ wiase nyinaa adwumayɛbea ti wɔ Brooklyn, New York no, kae sɛ: “Ná ɛyɛ Dwoda anadwo, February 16, 1942. Wɔka kyerɛɛ mmarima a wɔwɔ Brooklyn Betel abusua no mu nyinaa sɛ wɔmfa wɔn ho nhyɛ nhyiam a akyiri yi wɔbɛfrɛɛ no Teokrase Ɔsom Sukuu no mu.” Onua Barber a akyiri yi ɔbɛyɛɛ Akwankyerɛ Kuw no muni no kaa sukuu no ho asɛm sɛ “ɛyɛ nneɛma akɛse a Yehowa ayɛ ama ne nkurɔfo a wɔwɔ hɔ nnɛ no mu biako.” Saa sukuu yi tumi boaa anuanom mmarima ma wɔn nkyerɛkyerɛ ne ɔkwan a wɔfa so ka asɛm no tuu mpɔn araa ma enti efi afe 1943 no, wɔde nkakrankakra maa asafo ahorow a ɛwɔ wiase nyinaa nsa kaa Course in Theocratic Ministry nhomawa no bi. Ɔwɛn-Aban a ɛbae June 1, 1943 no kae sɛ, wɔyɛɛ Teokrase Ɔsom Sukuu no sɛ ɛmmoa Onyankopɔn nkurɔfo ma “wɔntete wɔn ho mmɛyɛ adansefo a wɔfata sɛ wɔka Ahenni no ho asɛm no.”—2 Tim. 2:15.\n16, 17. So na Teokrase Ɔsom Sukuu no kyerɛ sɛnea wɔma ɔkasa nkutoo? Kyerɛkyerɛ mu.\n16 Mfiase no, na anuanom suro paa sɛ wobegyina nnipadɔm anim akasa. Clayton Woodworth, Jr. a wobuu ne papa ne Onua Rutherford ne afoforo a wɔka wɔn ho ntɛnkyea de wɔn guu afiase wɔ afe 1918 mu no kaa sɛnea ɔtee nka bere a ɔde ne ho hyɛɛ sukuu no mu nea edi kan wɔ afe 1943 mu no ho asɛm. Onua Woodworth kae sɛ: “Ná ɛyɛ den ma me paa sɛ mɛma ɔkasa. Ɛte sɛ nea na me tɛkrɛma aworɔw, na me menewam awo koraa, na na mitumi bobom, na ɛtɔ mmere bi nso a, na me nne fam.” Nanso, bere a Clayton nyaa nkɔso no, onyaa hokwan maa baguam ɔkasa pii. Sukuu no ankyerɛ no sɛnea wɔma ɔkasa nkutoo, na mmom, ɛkyerɛkyerɛɛ no nneɛma pii. Ɛma ohuu mfaso a ɛwɔ ahobrɛase so ne sɛnea ɛho hia sɛ yɛde yɛn ho to Yehowa so. Ɔkae sɛ: “Mibehui sɛ ɛnyɛ ɔkasafo no ankasa na ne ho hia kɛse. Nea ɛho hia paa ne sɛ obesua ɔkasa no yiye na ɔde ne werɛ nyinaa ahyɛ Yehowa mu. Sɛ ɔyɛ saa a, atiefo no de anigye betie no na wɔasua biribi afi mu.”\n17 Wɔ afe 1959 no, wɔmaa anuanom mmea de wɔn ho hyɛɛ sukuu no mu bi. Onuawa Edna Bauer werɛ mfii bere a ɔtee sɛ wɔde ho amanneɛbɔ rema wɔ nhyiam a ɔkɔe no ase no. Ɔkae sɛ: “Mekae sɛnea asɛm yi maa anuanom mmea ani gyei no. Afei de, na hokwan kɛse abue ama wɔn.” Mfe bi a atwam no, anuanom mmarima ne mmea de wɔn ho hyɛɛ Teokrase Ɔsom Sukuu no mu ma Yehowa kyerɛkyerɛɛ wɔn. Ɛnnɛ, yɛkɔ so nya ntetee a ɛte saa wɔ asafo nhyiam a yɛyɛ wɔ nnawɔtwe no mu no.—Monkenkan Yesaia 54:13.\n18, 19. (a) Seesei yɛyɛ dɛn nya akwankyerɛ de yɛ asɛnka adwuma no? (b) Dɛn nti na yɛto nnwom wɔ yɛn nhyiam ahorow ase? (Hwɛ adaka a n’asɛmti ne “ Nokware no Ho Nnwom” no.)\n18 Ɔsom Nhyiam. Afe 1919 mu tɔnn na wofii ase yɛɛ asɛnka nhyiam. Saa bere no, na ɛnyɛ obiara a ɔwɔ asafo no mu na ɔkɔ saa nhyiam no bi—wɔn a na wɔkyekyɛ nhoma ma nkurɔfo nkutoo na na wɔkɔ bi. Efi afe 1923 no, ɔsram biara na wɔyɛ Ɔsom Nhyiam pɛnkoro, na na ɛsɛ sɛ wɔn a wɔwɔ adesua kuw anaa asafo no mu nyinaa kɔ bi. Eduu afe 1928 no, wɔka kyerɛɛ asafo ahorow no sɛ wɔnyɛ Ɔsom Nhyiam dapɛn biara, na wɔ afe 1935 mu no, Ɔwɛn-Aban no hyɛɛ asafo ahorow nyinaa nkuran sɛ wɔnhwɛ nsɛm a wɔatintim wɔ Director (akyiri yi wɔbɛfrɛɛ no Informant, na wɔsan bɛfrɛɛ no Yɛn Ahenni Som) no mu so nyɛ Ɔsom Nhyiam no. Ankyɛ koraa na asafo biara de saa nhyiam yi kaa wɔn nhyehyɛe ho.\n19 Ɛnnɛ asafo nhyiam a yɛyɛ no nnawɔtwe no mu na yenya akwankyerɛ pa de yɛ asɛnka adwuma no. (Mat. 10:5-13) Sɛ wofata sɛ wɔma wo Kristofo Abrabɔ ne Yɛn Asɛnka adesua nhoma no bi na sɛ wo nsa ka a, so wusua nyansahyɛ a ɛwom no na wode di dwuma bere a wowɔ asɛnka mu?\nNhyiam a Ɛho Hia Sen Biara Wɔ Afe no Mu\nEfi asomafo no bere so no, afe biara Kristofo hyiam hyɛ Kristo wu Nkaedi no ho fã (Hwɛ nkyekyɛm 20)\n20-22. (a) Dɛn nti na yɛhyɛ Yesu wu no ho fã? (b) Mfaso bɛn na wunya wɔ Nkaedi a wokɔ no afe biara no so?\n20 Yesu ka kyerɛɛ n’akyidifo sɛ wɔnkae ne wu no nkosi sɛ ɔbɛba. Sɛnea na wodi Twam afahyɛ no afe afe no, saa ara na wodi Kristo wu Nkae no nso afe afe. (1 Kor. 11:23-26) Afe biara, nnipa ɔpepem pii na wɔba saa nhyiam yi bi. Ɛma wɔn a wɔasra wɔn no kae hokwan a wɔanya sɛ wobedi ade wɔ Ahenni no mu no. (Rom. 8:17) Na ɛma nguan foforo no nso nya obu kɛse ma Onyankopɔn Ahenni no so Hene no, na wɔkɔ so di n’akyi.—Yoh. 10:16.\n21 Onua Russell ne ne mfɛfo no hui sɛ ɛho hia sɛ wɔhyɛ Awurade Anwummeduan no ho fã no, na na wonim sɛ ɛsɛ sɛ wɔyɛ saa pɛnkoro pɛ afe biara. Ɔwɛn-Aban a ɛbae April 1880 no kae sɛ: “Mfe kakra ni na yɛn mu pii a yɛwɔ Pittsburgh ha no akɔ so . . . akae Twam [Nkaedi] no, na yedi paanoo no nom bobesa a egyina hɔ ma yɛn Awurade honam ne ne mogya no.” Ankyɛ koraa na wɔde amantam nhyiam hyɛɛ Nkaedi bere. Bere a edi kan a wɔyɛɛ nhyiam a ɛte saa ho kyerɛwtohɔ yɛ afe 1889; nnipa 225 na wɔkɔe, na wɔbɔɔ wɔn mu 22 asu.\n22 Seesei yɛyɛ ɔmantam nhyiam no nko, ɛnna yɛyɛ Nkaedi no nso nko, na baabiara a yɛte no, yɛto nsa frɛ nkurɔfo ma wɔbɛka yɛn ho wɔ Ahenni Asa so anaa baabi foforo a yɛakogye atua ho ka. Wɔ afe 2013 no, nnipa bɛboro ɔpepem 19 na wɔbaa Yesu wu Nkaedi no ase. Hwɛ hokwan ara a yɛanya sɛ yɛbɛkɔ Nkaedi no ase na afei yɛahyɛ afoforo nkuran ma wɔabɛka yɛn ho anadwo a ɛho hia sen biara no! So afe biara wode anigye to nsa frɛ nnipa dodow biara a wubetumi ma wɔba Nkaedi no ase?\nNea Yɛn Nneyɛe Da no Adi\n23. Wubu nhyiam ahorow a yɛkɔ no dɛn?\n23 Yehowa asomfo anokwafo mmu ahyɛde a ɛne sɛ yenhyiam no sɛ ɛyɛ adesoa. (Heb. 10:24, 25; 1 Yoh. 5:3) Sɛ yɛfa Ɔhene Dawid sɛ nhwɛso a, na n’ani gye ho sɛ ɔbɛkɔ Yehowa fie akɔsom. (Dw. 27:4) Ná n’ani gye ho paa sɛ ɔne afoforo a wɔdɔ Onyankopɔn bɛbom asom. (Dw. 35:18) Na susuw nhwɛso a Yesu yɛe no ho hwɛ. Bere a na ɔyɛ abofra mpo no, na n’ani gye ho paa sɛ ɔbɛkɔ n’Agya asɔrefie hɔ.—Luka 2:41-49.\nAhokeka ne anigye a yɛde kɔ nhyiam no da no adi sɛ yebu Onyankopɔn Ahenni no sɛ ɛwɔ hɔ ampa\n24. Sɛ yɛkɔ nhyiam a, hokwan ahorow bɛn na yenya?\n24 Sɛ yɛkɔ nhyiam a, yɛda no adi sɛ yɛdɔ Yehowa, na yɛpɛ sɛ yɛhyɛ yɛn mfɛfo gyidifo den. Afei nso, ɛma yɛda ɔpɛ a yɛwɔ sɛ yebesua sɛnea yɛbɛbɔ yɛn bra sɛ Onyankopɔn Ahenni no mufo no ho ade, efisɛ yenya ntetee a ɛte saa titiriw wɔ asafo nhyiam, amansin nhyiam, ne ɔmantam nhyiam ase. Bio nso, yɛn nhyiam no ma yɛn ho kokwaw na yenya ahoɔden a yɛde bɛkɔ so ayɛ adwuma a ɛho hia sen biara a Onyankopɔn Ahenni no reyɛ no nnɛ no—nkurɔfo a yɛbɛboa wɔn ma wɔabɛyɛ Ɔhene Yesu Kristo asuafo na yɛatete wɔn. (Monkenkan Mateo 28:19, 20.) Akyinnye biara nni ho sɛ, ahokeka ne anigye a yɛde kɔ nhyiam no da no adi sɛ yebu Onyankopɔn Ahenni no sɛ ɛwɔ hɔ ampa. Enti, momma yɛn nhyiam ahorow no ho nhia yɛn bere nyinaa!\n^ nky. 2 Asafo nhyiam ahorow a yɛkɔ dapɛn biara no da nkyɛn a, wɔhyɛ abusua anaa ankorankoro biara nkuran sɛ wonyi bere bi nsi hɔ mfa nyɛ abusua som anaa kokoam adesua.\n^ nky. 9 Eduu afe 2013 no, na wɔayɛ nkratasin a wɔhwɛ so ma ɔkasa bɛboro 180.\nNhyiam ahorow a yɛyɛ no mu nea ɛwɔ he na w’ani gye ho paa, na dɛn ntia?\nDɛn na sɛnea woyɛ w’ade wɔ nhyiam ahorow ho no da no adi? Kyerɛkyerɛ mu.\nAFE AFE NHYIAM A ƐKA ONYANKOPƆN NKURƆFO BOM\nYEHOWA ka kyerɛɛ Israelfo mmarima nyinaa sɛ afe biara wonhyiam mprɛnsa wɔ Yerusalem. (Ex. 23:14-17; Lev. 23:34-36) Ná Yesu papa a ɔtetee no, Yosef, de n’abusua no nyinaa kɔ saa nhyiam no bi wɔ Yerusalem. Ɛbɛyɛ sɛ Israelfo mmarima binom nso yɛɛ saa ara. Ɛnnɛ nso, Onyankopɔn nkurɔfo hyiam mprɛnsa afe biara yɛ amansin ne amantam nhyiam. Nneɛma atitiriw bi akɔ so wɔ amantam nhyiam bi a Onyankopɔn ahyehyɛde no fã a ɛwɔ asase so ayɛ no ase wɔ nna a edi akyiri yi mu. Momma yensusuw saa amantam nhyiam no bi ho na yɛnhwɛ nea enti a yɛn werɛ remfi da no ho nhwɛ.\nAfe 1919: Cedar Point, Ohio, U.S.A.\nNá eyi ne nhyiam kɛse a edi kan a wɔyɛe wɔ Wiase Ko I no akyi.\nWɔsan hyɛɛ asɛnka adwuma no mu den.\nWɔbɔɔ amanneɛ sɛ wɔayɛ The Golden Age (seesei wɔfrɛ no Nyan!) nsɛmma nhoma no.\nAfe 1922: Cedar Point, Ohio\nWɔhyɛɛ asɛnka adwuma no ho nkuran wɔ ɔkasa bi a n’asɛmti ne “Ahenni No” mu. Saa ɔkasa no mu na wɔkae sɛ “Mommɔ, mommɔ, mommɔ Ɔhene no ne n’Ahenni no ho dawuru”!\nAfe 1931: Columbus, Ohio\nYegyee edin Yehowa Adansefo no toom.\nAfe 1935: Washington, D.C.\nƐno ne bere a edi kan a yɛtee ase sɛ “nnipakuw kɛse” a wɔaka wɔn ho asɛm wɔ Adiyisɛm 7:9 no bɛtena asase so daa.\nAfe 1942: Wɔyɛɛ Wiase Foforo Teokrase Nhyiam no wɔ nkurow 85 mu wɔ wiase nyinaa\nƆkasa a n’asɛmti ne “Asomdwoe—So Ɛbɛkyɛ?” no boaa yɛn ma yɛtee nkɔmhyɛ a ɛwɔ Adiyisɛm ti 17 no ase yiye, na ɛkyerɛe sɛ Wiase Ko II no akyi no, yebenya hokwan aboaboa nnipa pii ano ma wɔabɛyɛ Onyankopɔn Ahenni no manfo.\nAfe 1950: Teokrase Nkɔso Nhyiam\nWoyii Kristofo Hela Kyerɛwnsɛm—Wiase Foforo Nkyerɛase no adi.\nAfe 1958: Onyankopɔn Apɛde Amanaman Ntam Nhyiam\nNá eyi ne amanaman ntam nhyiam a ɛyɛ kɛse sen biara a wɔayɛ wɔ kurow biako mu; nnipa bɛboro 250,000 a wofi nsase 123 so na wohyiaam wɔ New York.\nAfe 1961: Onyankopɔn Asomfo a Wɔayɛ Biako Nhyiam\nWoyii Kyerɛw Kronkron—Wiase Foforo Nkyerɛase mũ no nyinaa adi.\nAfe 1992: “Hann Kurafo” Ɔmantam Nhyiam\nEyi ne amanaman ntam nhyiam a Yehowa Adansefo dii kan yɛe wɔ kan Soviet Union, wɔ St. Petersburg, Russia.\nAfe 1993: “Ɔsoro Nkyerɛkyerɛ” Ɔmantam Nhyiam, Kyiv, Ukraine\nEyi ne bere a edi kan a wɔbɔɔ Kristofo dodow a ɛsen biara asu wɔ ɔmantam nhyiam biako ase—asɛmpakafo foforo 7,402 na wɔbɔɔ asu.\nAfe 2011: “Onyankopɔn Ahenni Mmra!” Ɔmantam Nhyiam\nYenyaa ohoni a wɔaka ho asɛm wɔ nkɔmhyɛ mu wɔ Daniel ti 2 no ho ntease foforo. Seesei yɛte ase sɛ ohoni no nan ase a ɛyɛ dade ne dɔte a adi afra no gyina hɔ ma Britain ne Amerika Wiase Tumidi no. Ɛno ne nniso a bere a Onyankopɔn Ahenni bebubu ohoni no koraa no, na ɛredi tumi.\nAfe 2014: “Kɔ so Hwehwɛ Onyankopɔn Ahenni no Kan!” Ɔmantam Nhyiam\nKristo Ahenni a ɛwɔ soro no adi mfirihyia 100.\n“NOKWARE NO HO NNWOM”\nYEHOWA nkurɔfo ani gye ho sɛ wɔbɛto ne ho nnwom na wɔde ayi no ayɛ. Ɛho nhwɛso ne sɛ, bere a Yehowa gyee Israelfo fii Egyptfo nsam wɔ Po Kɔkɔɔ no mu no, Israelfo no too dwom a egu awɔse de kyerɛe sɛ wɔn ani agye na wɔn ani sɔ nea wayɛ ama wɔn no. (Ex. 15:1-21) Akyiri yi, nnwonto bɛyɛɛ ade titiriw wɔ ɔsom a wɔde ma Yehowa wɔ asɔrefie hɔ no mu. (1 Be. 23:4, 5; 25:7) Wɔ Yesu bere so no, ɔne n’asuafo no de ayeyi nnwom daa no adi sɛ wɔdɔ Yehowa.—Mat. 26:30; Efe. 5:19.\nSaa ara na efi bere a Onua Russell ne ne mfɛfo no fii ase sɛ wɔresan ahwehwɛ nokware no, yɛde nnwom ahorow pii adi dwuma wɔ Yehowa som mu. Bere a Ɔwɛn-Aban a ɛbae February 15, 1896 rekyerɛkyerɛ dwuma titiriw a nnwonto di mu no, ɛkae sɛ: “Ɔkwan biako a Onyankopɔn nkurɔfo fa so de nokware no dua wɔn adwene ne wɔn komam ne sɛ wɔbɛto ho nnwom.”\nNhyiam—Anigye Bere Ma Yehowa Nkurɔfo\nDɛn na edi nsɛ wɔ afahyɛ a wodii no Bible mmere mu ne nhyiam akɛse a Yehowa Adansefo yɛ nnɛ mu? Dɛn nti na ɛyɛ papa sɛ yɛkɔ?\nAbusua Som—Wobɛyɛ Dɛn Ama Ayɛ Anika?\nHwɛ sɛnea ebinom yɛ no wɔ aman foforo so na wubenya nyansahyɛ pii a ɛbɛboa wo.\nYɛn Nuanom Nyinaa\nMomfa Nyɛ Abusua Som